amanoisuno/poetBack huggingface dataset:
檢旱宿香雲 陳造 
香雲之山瞰平楚，松篁路窮得僧宇。明窗深室皆嚴靚，白菊紅蕖相媚嫵。它日欲來坐忙迫，此行忽忽寧得所。蒲團憩定飯秋蔬，衣袂黄塵尚如許。山僧共話豈須禪，但愛茶甌如潑乳。投床有夢不能記，忽聽風林如過雨。鷄聲不貸擁被溫，又控罷驂陵險阻。出門便覺仙凡隔，猶聞窣堵風鈴語。今年旱暵遂無年，枵腹籲天連保伍。頗能念我困馳驅，兩兩致詞相勞苦。但使秋租毋病汝，吾自卑官慣塵土。
田家歎 陳造 
秧欲雨，麥欲晴。補創割肉望兩熟，家家昂首心征營。一月晴，半月陰。宜晴宜雨不俱得，望歲未免勞此心。
謝翟元卿詩卷見投 陳造 
從君只比羊胛熟，得詩已可牛腰束。誰言此老四壁立，襞積錦繡羅羣玉。晨興諷誦暮編綴，未覺饑雷隠枵腹。我生嗜學類貪夫，婪酣欲訴南山竹。詩人到眼輒自慰，句法得君今意足。向來玄鑰笑談啟，大勝幾年膏火讀。駸駸警我欲川增，前之汗漫今邊幅。頗嗟詩客千鈞筆，不博長安一囊粟。人不求君君不即，高卧窮鄉數椽屋。苦無好事問奇字，寂寞寒庖供苜蓿。長篇短韻寫不平，日使貧交得驪目。握瑜不價自應爾，有底汲汲須圓曲。我有鴟夷繫短轅，持澆胸中三萬軸。尚恨不作多田翁，秔糯分君歲千斛。
題蕪湖雄觀亭 陳造 
大江來東南，旁受衆壑輸。下驛峽門窄，積水陡下百尺餘。勢如千鼓駴萬馬，闛𨵝嚙蹙崩騰排軋爭危塗。蟂磯頼是作齟齬，不然頹沙裂岸寧復通舳艫。霜晴似揭天兩鏡，瞥眼浪濤相吞屠。不知河伯窟宅託何所，只應蛟鱷跋疐無寧居。陰晴明晦何限景，付與沙鷗浦鷺綸竿夫。令君作亭攬其要，豁然眼界了江湖。我昔暫登覽，詩瓢仍酒壺。寒聲隠隠撼窗戶，綠霧噴噀擅曉晡。吳檣楚柁亂秋葉，蜚山湧雪畧座隅。淮山千髻更在洪濤外，昏煙淡日時有無。昆陽勝負等蠻觸，魏中之梁直錙銖。人生紅塵中，局縮轅下駒。安得李成王宰不死俱在眼，水墨揮灑丹青摹。江山千里入卷軸，從此不數玄圃崑崙圖。
張秀才枕屏 陳造  洞庭湖
寒風慘澹森木古，羣鴉無人自翔舞。重山積水幾里所，稍見孤舟渺煙雨。意吞洞庭卓天姥，短屏數幅渠能許。何時去作湖山主，還喚詩翁來著語。
謝朱宰借船 陳造 
書生祿𨔤空自憐，三年官滿囊無錢。身如絆驥心千里，安得一舸西風前。令君磊落濟川手，留滯亦憐窮獨叟。大舟百尺影白虹，借我搬家我何有。函牛之鼎著鷄肋，涓滴渠須瓠五石。劣留兩席寘圖書，輦石囊沙壓摇兀。典衣買酒餉三老，槌鼓鳴鑼人看好。相過重讀借船帖，我自盧胡君絕倒。
墨梅魚扇寄孫成甫 陳造 
都城六月難爲客，暑焮火山不餘息。從人輒博褦襶嗔，假館翁家得休適。髯翁囷積胸中奇，對客清談霰雪飛。扇材寄似亦安用，聊代玉麈談間揮。須知寒夜冰花影，著子駢枝可調鼎。濠梁之樂物我融，翁自欣然渠不領。向來般礴非畫工，象外析理翁則同。少酬他日清凉惠，知我夢依君子風。
從王守獵 陳造 
生世能忘塵外趣，官居定作車中婦。男兒胸次萬斛寬，不著塵埃著詩酒。虎頭起秀屹雙高，層城更是干青霄。使君領客凌縹緲，天風颯颯摇旌旄。吳嶠魯山青未了，眇視平淮衣带繞。艷歌濃笑碧雲深，聲下人間却驚鳥。不妨卷障下煙霏，翠袖紅粧旋打圍。杯行飛瀑亂歌吹，蜚霧暗香俱在衣。詩翁得興飛綵筆，銅丸脫手初無迹。酒酣登車接離倒，馬上梁州霜月白。
散解廟行 陳造 
巨靈揮斧山爲拆，谽谺飛出寒溪碧。南酉北枧皆戶家，種秧插稻供衣食。此水不枯歲不饑，此溪不涸龍是司。森木古屋龍所宅，人家望歲如取携。笳簫嗚嗚坎坎鼓，秋報春祈從父祖。鷄豚肥腯社酒香，擎跪曲拳誰敢侮。年時雩禱嗟徒勤，適龍睡熟喚不聞。溪心蒿艾化埃壒，可怪嘉穀遭惔焚。千溝萬澮分飛瀑，面露摇風際天綠。懷寶睡足龍亦驚，雁門之踦此焉復。安得溪水長滂浪，龍不忸怩民樂康。向來野草填饑腸，怨氣括作頤下囊。
粉水行 陳造 
散解溪紆福溪直，兩山空中瀉清激。潴渟壅建幾千家，邀入中田作膏液。餘流復合古城東，末世尚奏鉛華功。定名粉水自誰始，水神有靈當熱中。去年龜紋布溪底，房民倒垂憂死徙。今年活活夜繼晨，淥漲稻禾三百里。此溪今昨殊虧盈，郡民即溪岐死生。天設地施禹疏鑿，世人盍亦求其情。古來名實爲賓主，兩溪厚農非小補。但令旄孺無饑羸，安用女子相夸詡。
田家謠 陳造 
麥上場，蠶出筐，此時祇有田家忙。半月天晴一夜雨，前日麥地皆青秧。陰晴隨意古難得，婦後夫先各努力。倏凉驟暖繭易蛾，大婦絡絲中婦織。中婦輟閑事鉛華，不比大婦能憂家。飯熟何曾趁時喫，辛苦僅得蠶事畢。小婦初嫁當少寬，令伴阿姑頑過日。明年願得如今年，剩貯二麥饒絲綿。小婦莫辭擔上肩，却放大婦常姑前。
鹿鳴燕 陳造 
亂山森立圍古房，重碧疊青天與長。鍾奇孕秀爲雋良，有如六子爭軒昂。胸次襞積雲錦章，漢之晁董唐常楊。當日折衝陣堂堂，尺箠不折築受降。皇上籲俊奄帝王，士孟其晉如康莊。即今勸駕觀國光，接翼便合鴛鷺行。後先差池似未妨，一夔自足開天荒。五大次第趨巖廊，懷寶判閲三星霜。一盃首餞江夏黄，一詩竊比振履商。功名逼人未易量，坐來相映眉間黄。誰遣大宅浮春陽，他年朝路偕翺翔。惟南有斗耿昊蒼，一字定寄漁樵鄉，老子善誦君叵忘。
次前韻送胡省元 陳造 
南宮嚴嚴各分房，過眼千牘春晝長。戛戛百楛收一良，主司黍累作低昂。黄道湛碧誰爲章，胡郎筆勢傲長楊。掉臂舊升賈馬堂，自讀君文此心降。看寫帝伯仍皇王，諸公盥誦顔爲莊。射策便近天子光，一鳴坐瘖千駟行。騰陵絕澗略不妨，我昔塗抹策寒荒。囊筆亦解趨東廊，一官蹭蹬鬢頷霜。桑榆聊樂師陳黄，逐逐一飽隨工商。才無它奇堪斗量，放君綠鬢便銀黄。功名若木昇朝陽，鵰鵬舉翮雲路翔，腰印纍金玉佩蒼。功成晝繡歸鄭鄉，車笠舊誓無相忘。
次韻許節推喜雪 陳造 
雪後緘詩送春燠，何異祠壇起祇肅。吟哦三嘆思答報，幾欲揮毫紙隨縮。多聞實藉益者三，敬客不啻需之六。別君方看月弦下，及門僅比羊胛熟。前時爲雪謁仙佛，俯傴叩神如問卜。陰陽妙由帝把握，寅亮傍頼公迪篤。死生休戚繫雨晹，此柄不輕果誰屬。天公欠雪如負券，得之無庸計遲速。盈尺告功遽放晴，孰謂十寒財一暴。念子詩愁替酒狂，幾日風餐仍露宿。想見晨窗誤月明，催汲溪泉煮山蔌。雲際羣峯駮粉繪，日下衆壑淙哀玉。我雖越俎政無補，猶飽官饔住官屋。不嗟破履印遺趾，更免長鑱斸黄獨。剝啄或肯送尺書，傾箱中有麖鹿肉。遥知合圍罥蹄角，驚奔窘怖徹毛骨。放麑歠羹未恝然，老子平生蔬茹足。瓶中療饑餘白粲，甕裏度寒仍旨蓄。隠几日日面南山，捉筆時時瀉懸瀑。但有赤脚侍玉川，分無散花問金粟。春前三白盛世瑞，幸此迂愚寬譴逐。朝來徙倚觀稼上，宿麥泛煙青極目。佻天之功敢僥罪，含生有自如其欲。寒梅嫵媚粧更新，弱柳瓏璁眉上蹙。風日清妍近試燈，載路已聽歌鼓腹。不辭三夜同此樂，甕蟻妓衣預催趣。濃歡共貸家山夢，小隊重按年時曲。仕逢歲稔信可喜，人任天真或爲福。長翁一世文字餘，可是營生有機軸。徑來同作醉鄉遊，聚散回頭車轉轂。
謝襄陽陶宰惠靖節先生編年大本 陳造 
陶翁清節人可追，陶詩妙處吾所師。百篇昭昭揭日月，行雲流水無定姿。顛倒後前昧甲子，可忍白璧猶小疵。三家紀述互踳駮，千載傳授仍參差。遠孫挺立翁不死，吏隠平挹鄉里兒。空洞胸襟著今古，遺編訂正當屬誰。扶微擿隠究茫昧，別白蒼黑分毫釐。翁拔俗心詩其寓，彼未易識此則遺。幽意隠義眼中了，筆端有口今見之。細書大字肯及我，故人嘉惠良不貲。摩挱老眼屏湯熨，欻訝毛孔生凉颸。歸裝不憂更空匱，招隠正用寬衰遲。世間報施有厚薄，自顧壁立謀晨炊。心期烱烱共一月，未妨相望天之涯。
題識山堂 陳造 
物之或暌九牛毛，理有適契鶴鳴皋。對山眩旋目無主，山靈定笑山不遭。廬阜姿態杳莫狀，煙容嵐影翻海濤。德人眼力了天巧，離朱眸睨難形逃。高堂面勢踞縹緲，曠度灑落遺塵勞。萬巧千奇領定體，如闖闤闠挹同袍。要須般礴煩畫史，正自指顧分秋毫。聞道樽罍富賓從，至今卷軸餘風騷。我登斯堂唶遲暮，仙翁已躡海上鰲。橫前三萬八千丈，天台信美非其曹。崩騰恍駭失要領，窺覘歷覽首屢搔。先生翳鸞驂紫鳳，想後韓衆前盧敖。白玉之童手碧桃，雙成智瓊各雲璈。神遊未置茲山遨，徙倚悵望吾鬰陶。塵中局束真狴牢，但覺德人山與高。
次韻高殿撰題東山 陳造  庐山
廬山佳處雲英英，鶴歸誰識丁佐卿。東林遺址倏興廢，未害諸老傳清名。向來杖屨孰遊歷，猿鳥近人鷗不驚。樂天本願祇兜率，思邈不忘聽化城。一從棘位復帥閫，晉酌白獸懸旄旌。先生本自遠公輩，夢繫蓮社松竹行。即今上品已補處，妙句留并山崢嶸。未下飲光領一笑，曾是圓澤論三生。何人著語嗣絕響，浪許伯起新有聲。尚憶詩翁運椽筆，坐排九派咸東傾。
次韻徐監嶽四首  其一 陳造 
文字挽回正始音，如君豈合安家林。干祿不作次且嘆，讀書方競分寸陰。斯人與室幸孔邇，有底尋丈能汲深。兩詩竟得摩老眼，慰我饑渴他年心。
次韻徐監嶽四首  其二 陳造 
落落過眼誰知音，故山檜枝森碧林。白鷗盟堅不待歃，豈應辟影忘息陰。末路功名夢已斷，生平丘壑情自深。素琴濁酒般礴地，頗領淵明千載心。
次韻徐監嶽四首  其三 陳造 
湖間波聲環珮音，湖上遊子紛如林。坐窗日夢舊遊處，屯雲重霧專積陰。凄風剝香梅塢滑，輕煙暝翠松行深。畫船載酒年少事，老不耐閑猶此心。
次韻徐監嶽四首  其四 陳造 
抱枝山鳥雖好音，未放紅糝黏青林。東風一掃寒雨盡，羲馭明晦雲移陰。嶝嶺熹晴亂屏合，漣漪湛淥半篙深。翩躚舟子得我羨，笑傲山影眠波心。
再次韻呈林子長郎中二首  其一 陳造 
諸生吾伊鶑燕音，憶嘗客我詩書林。交期離合悼今昔，宦路漂泊費光陰。故人恩意歌酒款，省郎香霧簾櫳深。二十四年一笑適，可待車笠論初心。
再次韻呈林子長郎中二首  其二 陳造 
三嘆熟君朱絃音，可但文價高儒林。課聞安仁最花縣，車想召伯駐棠陰。詩壇自昔隠一敵，意匠超忽陵高深。補衮活國要次第，向來子牟魏闕心。
正月晦步西湖小憩市樓 陳造  西湖
鼓腹不詫金石音，吟步竹塢俄梅林。方愛羣鶩漾清泚，忽聽一鴻啼晏陰。野飯不妨隨分飽，盃酒却憶向來深。明朝晴雨恐未卜，鷗鷺盟寒空復心。
再次前韻呈林郎中五首  其一 陳造 
清詩似奏韶樂音，林侯宿世孤山林。疎雲時漏凉月影，雛鳳獨嘯修竹陰。金華后山儼在目，非子誰復鈎其深。掩卷炷香三嘆息，向來望若空潛心。
再次前韻呈林郎中五首  其二 陳造 
坎流行止忌株守，敢薄紳笏高山林。平時交期車合轍，回首夷路鶴鳴陰。窮鳥低摧客吟苦，九虎眈視天門深。南道主人推轂手，頼君未遣灰吾心。
再次前韻呈林郎中五首  其三 陳造 
儀圖登俊煩玉音，何人望傾英俊林。比喜諸公挽此傑，正復寶鼎薦汾陰。楚珩趙璧希代寶，丹地紫閣五雲深。論思調虞要無迹，安用夫人知格心。
再次前韻呈林郎中五首  其四 陳造 
一書僅達缺嗣音，蔀屋有夢定山林。賢者即今在王所，陳人不憂老牆陰。或容連茹鴛鷺後，聞道結知君相深。時遣吳姝近酒盞，更防蜀鳥摇歸心。
再次前韻呈林郎中五首  其五 陳造 
春皇報人如寄音，紫燕窺簾鶑遶林。于時不無客欣戚，此意正繫天晴陰。傍湖樓影酒旗直，到眼人家花霧深。老子獨醒尚此興，歸時參昴橫天心。
徐南卿招飯  其一 陳造 
徐郎陋巷四立壁，乘間亦戒賓友食。慈親衰鬢不供剪，定賣春衣典書冊。念君治具良騷騷，與渠侵早來得得。小樓十客不餘地，猶勝陶翁劣容膝。江西米{擥手=米}絲作窩，吳國香秔玉爲粒。嗣宗阿戎各好士，笑頡羹鄙仍婦德。老子旅寓得此飽，勃鬰詩情喙三尺。出門未妨雨墊巾，萬屐聲中緩歸策。
徐南卿招飯  其二 陳造 
東隣客來每堅壁，西鄰客來常蓐食。旅中一飽豈細故，偕舉大事書之冊。末路孜孜食眠計，外此敢忘戒在得。蘇端向我顔色好，衝雨不辭泥沒膝。居貧頗禁惡客惱，念子秤薪仍數粒。肺可用禴米可餠，併付饞僮飽君德。人謂裁詩等裁錦，拙婦渠能把刀尺。陶翁宜報苦未賡，搜攪肝腸閑倚策。
徐南卿招飯  其三 陳造 
白晝曲肱睨東壁，鸒斯空復賊糧食。晚途自笑硯生埃，少日頗嘗韋串冊。生世恐隨草木腐，忍使功言兩無得。長安寧無翕赩者，自疑有鐵關腰膝。樂天任運時近酒，子房逃榮猶却粒。求窮我者迄未知，夫此誰怨夫誰德。擬訪鶑花豁襟抱，門外雨餘泥一尺。山陰不待興盡回，掠面東風寒策策。
再次韻謝徐監嶽惠和章 陳造 
若人胸中著奎壁，落筆似不煙火食。平生著述奏奇勳，玉綴珠編今幾冊。定知前輩與爭驅，抑使衰翁飽新得。涎顙十駕終後塵，坐看康莊驂齧膝。陶猗廩庾詫陳腐，小家瓶罍不餘粒。清詩屬我猥見予，祇遣心顔賸慙德。條枚拱把竟何取，挺拔蒼松二千尺。政恐血指匠石前，袖手觀傍猶上策。
再次林郎中韻 陳造 
幾年塊處斷足音，日詠楚些歌常林。朋知久矣張邴我，矻矻抱甕如漢陰。末路面顔殊自笑，故人情義無與深。桑榆可收倚君重，表表玉立行班心。
贈王仲和架閣 陳造 
朱樓窗霏楊柳烟，樓中香霧浮龍涎。眩旋客眼錦繡筵，閙花打圍妖且妍。小蓓稚萼紅玉鮮，酒行急管雜繁絃。羯鼓催開褭風蓮，橫笛未放蛟鼉眠。老子判醉忘華顛，歸去就枕疑針氈。但有夢語追遊仙，芳訊忽聽青翼傳。翠鸞彩雲欻漂翩，縹緲三十六洞天。水佩風裳若箇邊，重來朱樓柳吹綿。樓中主人卓詩肩，瀹處士茗安僧禪。兀坐向我俱可憐，君才時彥孰後先。宦路已著祖生鞭，富貴取携固有然。列屋指見羅嬋娟，老子賢否真天淵。蕙蘭香中錦瑟前，觴詠或可君周旋。
次韻林郎中龔宗簿 陳造 
散人擁書茅屋底，祇合下澤居鄉里。浪指青冥期策足，端復滄浪規洗耳。林侯坐分韓席半，龔侯天才寧習慣。瓢酌天漿泰紫傍，峩峩貝闕連蜚觀。名位顧肯卑微休，兩傑未易今世求。老子志願一丘壑，鷦鵬彼此消遥遊。清篇駢來真好在，誰云物理莫兩大。捧心血指不得辭，門外長須翹足待。
再次韻寄林郎中 陳造 
林侯理窟元無底，如拜宣尼親闕里。經笥沈醇文筆古，俯視時流皆口耳。我生憂虞占多半，鼈跛蠖屈今已慣。林侯尚抗倉庾塵，盍胡嘗作不二觀。相魯君小公儀休，從政顧自愧由求。崧高蒸民有吉甫，飄風浪欲歌來游。索米惜不留行在，坐論看君偕五大。樵謳或配鼎彝書，衰翁縱衰猶可待。
再次韻呈林子長郎中龔養正寺簿 陳造 
荒學蹄涔易窺底，祿𨔤不應夾帝里。昧爲此役君定笑，當念平生意行耳。過耳毀譽紛相半，曳裾袖刺何嘗慣。餬口未忘丐斗升，投閑正須問祠觀。歸雲倦鳥且罷休，鏡中頭顱盍反求。小兒能耕婦能餉，老子卒歲良優游。石友青雲兩君在，肺肝傾倒不自大。還家猶可詫里閭，渠儂祇博白眼待。
再次韻林郎中 陳造 
醉鄉陶然真我底，落世瞢作魚千里。頗思溪風鳴檜枝，一洗半生市聲耳。帝城春月雨强半，躡屐衝泥今已慣。湖瑩冰奩濤湧山，回思向來領奇觀。角角倦鵲語未休，晚鳩饒舌如有求。明朝定可載酒去，携兒一爲湖上游。湖西羣艷雖無在，宿雲掃空天宇大。蹇吾健倒趁早歸，醉尉未須嗔目待。
次兒輩喜雨韻呈太守 陳造 
老子簞食師顔淵，憂世不合居民先。今年不雨春破夏，惴惕亦復針氈然。嗟嗟五月河無水，溫飽之望疑已已。一雨滂浪彌夜旦，龍伯至仁端起死。國史未用書旱雩，人神幽顯修交孚。老子一飽危不給，恩私仰戴君大夫。君恩如天不遺物，龍伯豈應甘蠖屈。使君况是龍之友，偕兒同依趙卿日。
再次韻寄楊宰 陳造 
小家作活魚脫淵，凶歉之備渠能先。勞勤頗似抱甕叟，安得心數如計然。人方渴羌欲沽水，龍公睡足那容巳。怒捲淮江作飛雨，旱魃潜藏蝗蝻死。令君丘禱亦魯雩，天心默隨人意孚。百里旄倪歌載塗，我亦飽飯竟潜夫。今君豈復池中物，中年墨綬人稱屈。高郎小邑徑刺史，老子賀書當不日。
使君有詩復次韻 陳造 
詩播樂職聞子淵，貴耳底用泥古先。吾宗使君當世賢，援今輩古敢間然。祖武孫謀有源水，功名濟美方未已。即今朝野屬望深，簡齋仙人真不死。詩律欲並元劉驅，郡政坐使豚魚孚。編輯妙製紀殊績，瘖不措手吾非夫。壯歲毫端有神物，才與年衰此心屈。伸紙索句頗强顔，漫把清明譽天日。
贈臧汝舟次韻 陳造 
昔人得珠沒濤淵，悟後悚惕悔厥先。世間萬事無真是，辯口莫究然不然。此心疑然古井水，與俗方圓寧得已。紋楸亦有進道機，介視勝負齊生死。臧子多智守己愚，能事不蓋已日孚。南風覆舟後詐狙，義戰得雋逾老夫。閑中敗意防俗物，喜君相過不待屈。此樂政令兒輩知，閲日無庸譏愒日。
次韻楊宰花石綱遺石 陳造 
令君藻翰輩古先，脫口一可樂石刊。盍令珥筆草大冊，底用韻語談槐安。一詩爲弔湖邊石，深感崇寧全盛日。玉燭叶和黄道明，天扶休運非人力。豐碑端合頌虞周，遠來近悅絕嘆愁。有君無臣古所恨，殲佞嬉笑乘膠舟。鴆心飴口諛聖主，漕石移花閙南土。玲瓏蒼石中路棄，不見姦憸歐刀死。此心安得此石頑，感物抱恨甘終天。平日志願裹馬革，杖扶鬻茹吾衰年。
再次韻楊宰 陳造 
君不見奇章平生石解顔，有得甲乙勞鎸刊。又不見衛公平泉嚴作戒，要與山岳爭完安。衽席杯盤易沈溺，可無雅好嬉過日。生須玩物不流物，負山暇問誰有力。此石擯棄歲幾周，幾人摩挱動詩愁。不妨野鳥印爪跡，曾是畫鷁明方舟。奇嗜豈必真無取，尤物未可輕糞土。二公真情不激詭，靜對孱顔堪樂死。揆予骯髒如石頑，一跌叵復能朝天。石默不言詩爲宣，正用吟玩忘吾年。
次韻解禹玉 陳造 
夫君官職雖西班，夫君不獨師孔顔。畫手人言逼曹覇，詩力自詭追子山。對客每遊庖丁刃，得興笑解齊女環。般礴臝前筆未落，競病韻險思不慳。掀髯掃出山河影，就醉或放風月閑。我亦平生弄翰墨，諸公頗置齒頰間。側身南望常仰高，肯交下風俄二毛。京口市樓聽度曲，廣陵帥席陪揮毫。悲吟自作夜蟲響，絕唱傍羨秋鷹豪。虛孰高名擅顧陸，僅識妙思陵莊騷。金阜老仙憲文武，醴筵繼日喚我曹。銀臺吐燄眩金翠，繡帷護煖聞蘭膏。挈挈去尋樵牧盟，貸我抗俗慙山靈。風流雲散有悲唶，目前赤脚仍樵青。府公忽駕西蜚鵠，言訪劍閣摹舊銘。女媧青泥萬山外，爭突雲日寒崢嶸。前歡弦斷更容續，一紙寄意良未能。向者望望君不來，談舌攢棘胸填埃。叩門剝啄粲一笑，灑然一洗衰病懷。新詩絕妙不我靳，笑口忽復緣君開。驥足爭先真老矣，屠門大嚼亦快哉。但令石交不遐棄，此外擾擾付一咍。幾時携將好東絹，倩卷吳中山水回。
贈解禹玉 陳造 
讀書祇博雙鬢斑，詩好豈解留朱顔。平時無客憐轍鮒，觸處有人嘲飯山。相府略嘗喚宜祿，木門不夢窺銅環。多病但結藥裹伴，得酒間發詩囊慳。頻頻終慊鸒斯飽，浩蕩擬逐江鷗閑。未死更費屐幾兩，此生祇欠茅三間。丁年悔不全吾高，正坐枵腹守不毛。卑官餬口竟何補，捐棄什百收一毫。執版仰看上官面，可復直氣陵羣豪。夜剔殘燈賦招隠，愁追交情廣楚騷。豐約僅足優龍具，汙隆真可付馬曹。共嗟孔奮不自澤，政復所至無脂膏。向來枯策苦傷生，塗窮却用陶性靈。故人肯來問牢落，河畔罷吟草青青。夫誰急草修期檄，夫誰大刻班超銘。孽虜遊魂須晷刻，燕然蒼石高崢嶸。橫槊千篇月三捷，是責捨子誰當能。可遽學我賦歸來，臨流欲濯襟袂埃。老子期君舊不淺，看上要津舒壯懷。烏驚兔急易寒暑，堯蓂不辦供合開。文字玩世請少息，盛時難得君念哉。昔人聽謀取一得，勿以老耄資笑咍。君不見壯歲一跌子陳子，江湖畢世甘低回。
次韻楊宰食蟹 陳造 
長翁服食僧樣清，灌園得閑收落英。壯歲頗營口腹事，岡有罝罟梁有罾。大胾每快屠門嚼，美酒慣陪豪士傾。酒邊最愛無長叟，坐隅未揖先風生。揮斥肴品進此叟，似去傖荒遊上京。王謝家兒負販子，氣味不待口舌爭。年年屬饜不汝厭，勇向上黨人夸矜。一從多病戒奇嗜，屏絕鱗介疎薑棖。水中之怒寧阿系，丈室高卧幾凈名。二年閑殺把螯手，久要藥裹熏爐并。旱後籃筐薦蜞越，君乃下筯收所憎。銘盤久斷舊嗜好，垂涎忽誦新歌行。射陽浦口霜耿耿，繁梁埭頭霧冥冥。及今尖團日供百，莫孤君家竹葉清。
送羊侯因簡崔帥 陳造 
殿廬護嚴外蕃宣，崔侯文武能兼全。石城之政列城先，迄今遺愛春與妍。爾來淮上提帥權，淮民歌舞且晏眠。術業可但朝路傳，異域南首爭駢肩。舊故顧念無愚賢，如我衰病霜滿顛。眷眷未肯即棄捐，一紙緘春飛墮前。嬾拙雙足如繞纏，欲往謝之尋回船。每獨念之幾針氈，叔子北歸氣翩翩。棋酒辦與君周旋，未醉定復譚臞仙。知我抱犢方中田，黄堂名酒壓香泉。淮白不下槎頭鯿，叔子小駐當還轅。有人北望心拳拳，無使渴德垂饞涎。
次韻張守垂虹小駐 陳造 
聞道垂虹舒遠目，江波浩蕩江天晴。江城竹馬待已久，未妨小寒鷗鷺盟。郡民憔嗟歲不熟，丈夫慨慷志在行。盛時陳力要接淅，遮莫常譚嗤老生。
再分韻得花字 陳造 
春工幾時來天涯，人間指顧成豪華。未嘆丹杏無餘葩，能事已到桃李花。東園地勝賓盡嘉，塵邊霏屑杯中霞。將壇令下手一叉，陣勢欻變常山蛇。眉顰肩聳靜不譁，詩成笑語還紛拏。吾儕此樂世莫加，聚蚊金谷何足夸。但恐兒輩摇齒牙，法士亦復工疵瑕。君且休矣吾還家，况復高柳翻倦鴉。徑催紫衣巾小車，我亦款段隨揮檛。
贈趙子野 陳造 
長翁飲德腹爲實，趙侯論交膠在漆。官曹未肯孤吟賞，車載鴟夷挽衰疾。樓前紅樹媚晴霽，樓間清風細披拂。崢嶸帝皞專花事，彷彿江妃奏瑶瑟。巾欹幘墮人傲兀，堂堂飲興方未畢。眼看韶華吾囁嚅，氣摩蒼昊君豪逸。人間樂事易陳迹，便恐清歡轉頭失。孰知椽筆今詩史，煩君揮毫記今日。
贈劉行甫 陳造 
劉郎雍容古君子，平時人指原夫耳。忽然闖我風雅壇，疾雷破柱蛟龍起。豫章可棟今七年，魏舒驚人纔一矢。後來獨步君仲宣，撫斲輪具吾衰矣。
次韻趙子野贈別 陳造 
白地倒海翻重湖，趙侯塗改插架書。石麟角犀清而腴，了知不是山澤臞。舌宮齒商鳳將雛，一笑著我東郭竽。曹後鮑前君指呼，郊寒島瘦君童奴。翠鳳未炙口不餬，吮漱沆瀣騎兔烏。擘水挹取驪頷珠，挂作白月照海隅。丹山阿閣久榛蕪，跳梁餓鴟啼鵓鴣。兩鳥囚作轅下駒，巨靈蹶起張怒鬚。一鳥伸喙羣翼趨，向來偃仆須君扶。大篇落手吾戒塗，春風得意揄翠裾。東西州爾非秦吳，猶金玉音寧所圖。
送曹器遠從使虜 陳造 
暑風焮面黄塵底，曹侯據鞍輕萬里。曉趁官程夜未休，不爲功名爲知己。男兒生有四方志，誰能俛眉婦車裏。周原咨度使塵飛，漢官威儀渠顙泚。異時橫草恐不免，此去灌瓜聊復爾。赤縣神州吾舊物，文謨武略君奇士。列聖恩波迄未涯，百年胡運今如此。山川險隘須默究，他日上前煩聚米。殺胡之林定何許，持酒遐望一啟齒。歸來有句敵車攻，老子滯懣資一洗。
送二趙金陵秋闈之行 陳造 
君家種德麻葦似，兩郎今日東南美。石麟角犀互輝映，拄腹撐腸皆錦綺。賢書聯翩取如掇，文字欲貴江淮紙。步光久匣自光芒，僕姑所指當披靡。去去秋風鼓鵬翼，翺翔烟霄此其始。建鄴山川古雄麗，平分勝槩供筆底。氣陵鍾阜峰頭雲，辭傾白鷺洲前水。聯璧不難先衆俊，歷塊仍能輕萬里。平日雙眼不屢青，奇窮一生端坐此。即今意氣爲君傾，老子閲人蓋多矣。
送劉常父秋試兼簡行父 陳造 
良樂佇目思驥子，工師擇材須杞梓。劉家昆季寧近用，直幹百圍日千里。戲綵之暇同鷄窗，平挹千古如探囊。尺箠政自無堅彊，况腰烏號手魚腸。鄉邦驚嘆有此客，一筆與翁箭鋒直。秋賦春闈溷子爾，老子賀書已濡筆。香名聯翩傳里閭，珠宮貝闕方權輿。他年日奉平反笑，更勝而今讀賀書。
題六么後 陳造 
愛愛少日淫奔女，愛愛死作貞烈婦。東隅一跌收桑榆，竟得佳名傳樂府。男子處死正自難，此女勵志雪柏寒。至今挺挺在人目，詩翁作詩垂不刊。誰翻此詩入宮羽，檀唇緩歌細腰舞。直掩霓裳羽衣曲，更問離魂饋漿女。且玩此舞空金巵，莫奏此曲增悲悽。蘭摧蕙枯崑玉碎，不如人家嫁狗隨狗鷄隨鷄。百年佳麗終枯骴，汝名芬芳無已時。捨生狥義渠安之，而我更用興悲爲。我悲所悲人不識，撫事懷人悼今昔。翻雲覆雨行路難，君不見買臣之妻彥升客。
陳伯固使君禱雨得雪爲作 陳造 
妖魃肆虐挻餘災，麥田未麥空黄埃。饑民忍饑守鄉土，倚公力挽和氣回。梵筵告旱初拜手，補陀仙人已回首。楊枝一麾神受職，雪龍占先效奔走。飛翔作意擅曉昏，膏潤趁時救枯朽。人名此雪宗丞雪，祈禳取携屈伸肘。德政可但人間最，大士與徒龍與友。閔雨競喜雪應祈，今段尤拜天賜厚。歸前帝席指日冀，更遣奇祥福諸後。太歲在戌如在酉，看取乞漿還得酒。
次韻楊宰 陳造 
頭顱敢意封戶牖，飲處往往推祭酒。宜人珍果亦鼎來，把杯未省嗟不偶。拳栗御棗玉山奇，南北氣殊仍地醜。少日詩人鱠鯨興，莫年醉客持螯手。令君未負將軍腹，襞積琅玕向誰剖。三珍薦槃侑從事，翛然徑訪無何有。詩來可但落饞涎，萬卷更慙王季友。
送赴省七子 陳造 
憶昔塗抹鬢未秋，著書初不緣窮愁。交契往往第一流，愛且助之恩意周。翳桑槃飯驚浪舟，如輠轉轂需膏油。疾需妙劑寒需裘，李郝硯席初綢繆。陳趙進脩警墮偷，出語鑿鑿珊瑚鈎。三臧筆底風雨遒，丁年出我便一頭。儒林丈人拔其尤，賢書政用譚笑收。七子寂寂從我遊，窮人累人君信不。迄今里閈聞沈浮，玉音下天正旁搜。南宮之行勿夷猶，巨魚縱壑鷹辭韝。鴈塔岐路鄰崑丘，捷音聯翩走吾州。壯志此去不啻酬，士抱奧學追前修。噤不施世吾儕羞，肯卧少室甘沈幽。肯闖侯門提蒯緱，賢科夷塗古共由。論才君等誰與儔，可學老子拙自謀。所向數奇老不侯，一樽上盡猶未休。索句軋軋繭緒抽，不作兒女聲悲啾。倚須接武拱帝旒，付我一竿釣滄洲。
石湖兩帖還李推官 陳造 
石湖老子家蓬丘，一笑俯作人間遊。風度人品第一流，結字亦復無朋儔。還軫蓬丘俄十秋，恍開此帖揩病眸。便若執鞭侍瓊舟，狂奔渴驥騰驚虬。斷圭折劍紛然投，蜚虹曳霞爛相繆。人間至寶人貪求，無閭珣琪雍琳璆。彼此輕重寧其侔，借我肯作一月留。我癡不減顧虎頭，還君孰視仍牢收。愛護幸免惡客偷，亦幸不污寒具油。
陳學正惠詩酬以長句 陳造 
寒風折人粟生膚，局坐掩戶孰與娛。吾宗高義駕爲迂，新詩爛粲慰槁枯。一百十二驪龍珠，春意誰遣生座隅。吾宗學力源委俱，决爲巨川潴陂湖。粉袍未脫口未餬，氣凌雲霄色敷腴。肝肺向我每傾輸，我老舊學慙榛蕪。妙語正頼君起予，不辦瓜李酬瑶琚。病鶴曳翮寒松臞，可復飛動索故吾。
陳學正孫學錄有詩復次韻 陳造 
俗子敗興蚊咂膚，獨頼勝士相嬉娛。彼異趣者嗤我迂，豈知木茂水不枯。繄山韞玉淵懷珠，二子豪爽仍廉隅。才名角立風義俱，詩筆爲我翻重湖。雨膏霧沐春模糊，佳節尚忍孤雲腴。古來左角計贏輸，但有丘隴埋煙蕪。願言公等常娛予，不辱裋褐榮瓊琚。山雌卑飛未妨臞，更用鳥烏歌吾吾。
戲作 陳造 
書生稟賦紙樣薄，平日扶衰惟粥藥。一日飲濕小嚙肥，河魚數日煩醫治。佳辰府公約把酒，嚴斥厨丁預節口。借問主賓酬酢餘，還許公榮袖手無。厚味腊毒古不予，如作病何仍古詰。生世例非金石堅，支離如我更可憐。饞噇動使諸病入，冷坐亦復百憂集。彭殤瘠肥本自齊，此理祇許蒙莊知。筯下萬錢無足取，厨薦三韭徒自苦。法士語飲應且憎，何如卧客懷中醉不譍。婪酣任人嗤穀伯，何如辟穀高人師黄石。陳遵張竦枘鑿夫何爲，彼此未可相是非。七十老翁誰能促戚縛此戒，醉死病殂吾命在。
次陳倅同年瓊露酒詩韻 陳造 
君家家釀人家無，市酤漓澀真剝膚。朝來洗盞釂先酒，凝若金莖秋露珠。色香第一味稱此，輿臺桑落卿玉腴。客間公榮不共飲，主人恩意無乃孤。歡伯三益能娛予，愁城九守付摧枯。淮鄉香泉豈其徒，魂夢枉用馳枌榆。君家家釀人家無，渴羌惱君君恕乎。爲君劇飲首就濡，可待謀樂間憂虞。
題高夢錫指牛圖 陳造 
將軍向來馬量谷，封君劣比羊千足。浮雲富貴漫夸毗，不博范叟回青目。此叟落魄水墨仙，松煤染指皆其天。奏刀浪詫牛無全，寢訛降飲二百角。身不服箱鼻不穿，觳觫肯受衆目憐。高郎畫徧米家船，此軸寶重一當千。老子老欲耕淮壖，薋菉葹滿高下田。政用百尾收烏犍，刀劍縱售能幾錢。展掩此畫空惘然，平日幽趣終拳拳。此叟儻可作九原，畫我草履麻爲鞭，經挂牛角羣牛前。
次朱必先與師是唱酬韻  其一 陳造 
朱郎滿腹抱賢業，壯歲彈鋏仍哀歌。飛將未侯方朔餓，天無老眼如子何。紛紛過眼日百十，超拔如君信難及。平陵筆陣吾敢支，穩掇世科人所必。小兒鹿鹿空肩隨，血指汗顔驚崛奇。於菟一嘯百獸懾，誰顧露草寒蛩悲。詩書鼓吹且强飯，舜咨皋謨適華旦。功名迫逐可得辭，等閑莫詠南山粲。
次朱必先與師是唱酬韻  其二 陳造 
男子負抱成蹉跎，唾壺自擊商聲歌。此聲此意誰解領，政用折柬招羊何。人言百里半九十，它日聰明嗟不及。雲衢掎袂夢空勞，神武挂冠吾已必。久要但有窮鬼隨，此鬼亦使文怪奇。推敲慣嘗京尹怒，登臨肯興賦客悲。蠶蟻可浴牛可飯，農家星候知昏旦。不妨婢子辦黄紬，更貸鄰僧供白粲。
客以詩爲東園飲不果次其韻二首  其一 陳造 
東園千樹簉白紅，携壺滿意一醉同。向來可是君宿諾，政復急雨斜驚風。縣知此興未渠盡，暖日晴雲豈終吝。叩門日聽長須來，老夫於子驂之靳。
客以詩爲東園飲不果次其韻二首  其二 陳造 
春池照影紅錦衣，鴛鴦與鴨同低摧。金籠鸚鵡頗誶語，解道春色今寒灰。客來命笑還錯莫，此情不似君情薄。會須把酒杏花前，祇喚茶甌充罰爵。
雨未止再次前韻二首  其一 陳造 
蒼顔無酒不能紅，坐窗袖手禪衲同。幾時羲馭肯憐客，滿意花卉摇光風。樽酒向君懷抱盡，賡歌劇譚忘悔吝。更看珠玉聯翩來，孰云猛乞猶小靳。
雨未止再次前韻二首  其二 陳造 
樽前罷唱金縷衣，花爲蔫萎玉爲摧。欠伸舊識名駒子，蘭艾一燎同飛灰。匆遽不及呼莫莫，春愁禁人酒力薄。擬令大白徑浮君，畢獻繼今仍此爵。
次韻魏知元  其一 陳造 
詩人索詩無乃俗，我乎索之更虛辱。從來東郭濫吹竽，繆使尾續陽春曲。此腹涸矣勞誅求，我老知耻吾罷休。使君拂雲敞新樓，且可一醉同樓頭。
次韻魏知元  其二 陳造 
青樓琴客信超俗，俗外客子幸臨辱。定知略眼歲寒枝，肯負平生白頭曲。雌凰雄鳳副所求，和鳴之樂方未休。暗香疎影春借力，更看青子駢枝頭。
次高賓王餞徐南卿韻 陳造 
徐郎坐窮無幾請，千里過我身將影。未辦還轅梅雪漂，頗憶離家鴈天冷。高郎表表今子雲，等閑落筆詩中君。學力不爲救饑分，歸從夫子收奇勳。
贈畫士龔子 陳造 
古人論畫索畫外，世俗區區較形似。眼明亦有可人者，龔子畫形兼畫意。秋蘭春蕙相與芳，梅花照影生暗香。倚煙映霧各夸嫮，併作短軸供寶藏。斬新雪色三丈壁，勝日煩渠揮淡墨。楂牙老樹對醜石，龍騰獸伏起恍惚。松底跳波隠隠轟千鼙，石間橫斜風竹相因依。長翁雅趣在水竹，新開湖南規辦五畝綠。此松此石偕四友，身未出門先在目。暮年供給良易足，龔子惠我真絕俗。萬錢酬贈不頷頤，新詩渠能飽君腹。平生好事吾屢空，龔子好事未後翁。藏詩寶畫從人笑，與子把玩無終窮。
呈趙帥 陳造 
雨行本自貪風便，四十里程真劈箭。長年攤錢夸半仙，一炊黍頃風頭轉。生世快意多所辱，葉舟瓠壺浪如屋。暗樁觸船船版折，船丁籲天船媼哭。塗窮儻有哀王孫，腰舖人家緊閉門。丁翁祿𨔤捕魚者，向我顧肯顔色溫。茅屋新成容寄宿，麻茶初熟仍見分。解衣滅燭睡欲死，鄉夢醒時鷄喚晨。平時晨餔下南浦，定向揚州聽更鼓。飛廉生憂吾敢怨，薄命若爲防市弩。今朝河面吹細痕，竹樹不聲人駿奔。掣鈴一笑話疇昔，便有樂事酬佳辰。鎮淮主人開淥樽，蕙蘭香前簫鼓喧，一盃爲我安驚魂。勝談亹亹清耳根，向來憂虞無足言。
山居十首  其一 陳造 
山間有好事，時肯問何如。束送筯頭薤，鮮分匙面魚。披襟偕我飽，攬髮爲君梳。一笑塵勞外，都無病可祛。
山居十首  其二 陳造 
咀毒橫戈地，財堪博一羞。時流正攘臂，老子解抽頭。秦楚蝸兩角，跖夷貉一丘。向來回晚照，了不見全牛。
山居十首  其三 陳造 
忽作斷過訪，經旬閑瘦筇。慵添和詩債，病減灌園功。石鼎裊輕碧，庭柯零碎紅。竹君如見慰，竟日嘯窗風。
山居十首  其四 陳造 
居深自少客，兒輩省譍門。日課午鐘飯，生涯三畝園。嗜魚親蜑戶，輟果及王孫。不惜苔錢破，橫縱步屧痕。
山居十首  其五 陳造 
鳥息我亦倦，行行取徑微。石稜妨錯足，藤蔓每鉤衣。森木各天籟，連山同夕暉。推門吟袖冷，滿带野風歸。
山居十首  其六 陳造 
涉世慣多遻，還欣愜此心。鷄孫當歲稔，竹母值秋陰。言配香秔軟，行須綠影深。繼今摩腹去，風日更蕭森。
山居十首  其七 陳造 
萍梗纔餬口，爬沙亦畏塗。悠然三徑地，有此百金軀。乘興聊吟筆，無絃且槁梧。幽居喜客醉，未遣秫田蕪。
山居十首  其八 陳造 
蕉鹿謝依乘，孤高迺得朋。閑談每褐父，清晤或鄰僧。止酒玄真子，居家杜伯升。此心安隠處，蜩鷽傲鵾鵬。
山居十首  其九 陳造 
一室市聲外，生經良不孤。園花非獨笑，風竹巧相娛。爲客求鵝母，供家課橘奴。殘年溫飽爾，外此亦何須。
山居十首  其一○ 陳造 
丁年陪友舊，塵霧去駸駸。不頼學問力，終孤雲水心。無波真古井，躍冶豈祥金。撫己知今是，扁舟釣碧潯。
元夜病起二首  其一 陳造 
霽色莫澄鮮，和聲入管絃。人家無事日，時節放燈天。璧月紅塵外，東風綠酒前。强陪兒女笑，病骨得輕便。
元夜病起二首  其二 陳造 
節物撩佳興，浮生盍自寬。山城如許樂，燈市不多寒。微步漂香細，行歌惜夜闌。何人欹醉帽，朱袖簇歸鞍。
香雲寺 陳造 
山月明空隙，庭柯下槁乾。沈沈僧夜靜，漠漠鴈天寒。夢境愁偏隔，詩情老易闌。未容辭水厄，聊復踞蒲團。
丁簿到蕪湖書不至 陳造 
幾日到于湖，交情未合疎。相望百里地，不寄一行書。待此寬相憶，何人念索居。朔風吹鴈斷，徙倚正愁予。
圩上 陳造 
小村山影裏，山脚水明沙。春事初移柳，人家未摘茶。生兒了門戶，饌客有魚蝦。笑我塵埃者，奔馳鬢易華。
丁酉道中暮春 陳造 
去家如昨日，節物轉頭非。風處綠自舞，雨餘紅頓稀。野橋平水過，村路躡花歸。趁得酴醾在，箏琶拂舊衣。
秋日 陳造 
夢蟻浪多憂，隙駒如許遒。凄凉一霜早，黄落萬山秋。得失古青簡，漂零予白頭。不因多病過，始覺此生浮。
仁于庵 陳造 
䆉䅉圍僧屋，檀欒隔槿籬。月池聊濯足，雪壁賸留詩。里社皆囷廩，鐘魚亦歲時。平生松隠賦，回首十年遲。
次韻翟元卿  其一 陳造 
君是儒冠秀，源流况父兄。文堪一戰霸，氣欲五郎卿。與世甘多遻，謀生迄未成。其誰爲推挽，小試合承明。
次韻翟元卿  其二 陳造 
我困枘投鑿，君才瓴建高。要之同臭味，政以借熏陶。觴詠聊真樂，媸妍付爾曹。能來緩詩頰，芋火薦松醪。
得姪消息二首  其一 陳造 
甚喜年穀熟，仍聞佳食眠。郡人新過此，鄉信得真傳。社酒浮蛆淥，湖魚割玉鮮。平時計安穩，莫靳里胥錢。
得姪消息二首  其二 陳造 
二頃居耕穫，爲謀未覺非。輸租能早計，坐社莫相違。念我官將滿，連宵夢只歸。團欒老丘壑，肯作食言肥。
感興 陳造 
如鏡江流去，奔馳合自羞。病容霜後葉，歸興浪前漚。岐路三生債，風埃一飽謀。山田饒芋栗，珍重故園秋。
送人赴試 陳造 
之子是荆璞，溫純仍琢磨。諸公推大手，壯歲合賢科。豹霧三年隠，龍門一躍過。得詩應自慰，老子閲人多。
金地寺 陳造 
側徑崎嶇去，飛蘿次第捫。山橫欲無地，路轉却逢村。竹柏圍荒寺，莓苔上繚垣。殘僧不知客，芋火老雲根。
留行都 陳造 
久飫南來飯，長維北去船。薰衣子笑韻，入筯望潮鮮。意適忘漂泛，吾生計食眠。歸期何用數，寬待藕花天。
調官歸 陳造 
穰穰衣冠地，眈眈公輔居。雲霄有捷徑，塵土且長裾。老去懷歸切，生知與世疎。解裝漫刺在，况說子公書。
陪盱眙王使君東游四首  其一 陳造 
錦席浮波影，牙檣轉霧霏。飛花窺碧酒，舞蝶傍紅衣。野日歌前淡，雲峯望處微。游魚應與樂，啼鳥莫催歸。
陪盱眙王使君東游四首  其二 陳造 
纜解鷗飛處，船移柳影中。林廬桃李月，浦溆蕙蘭風。酒淺能無醉，歌長惜有終。賦詩聊泚筆，寓意未須工。
陪盱眙王使君東游四首  其三 陳造 
紅旗圍皂蓋，離迾碧山隅。水色涵雲樹，賓筵著畫圖。香溫金鑿落，花亞錦屠蘇。醉裏銀絲鱠，漁舟不待呼。
陪盱眙王使君東游四首  其四 陳造 
風林山闕處，茅舍兩三家。小駐回鶻隊，重尋粟玉花。疎煙橫暖靄，碧溜漱晴沙。野興未渠盡，數峯明晚霞。
都梁八首  其一 陳造 
淮汴朝宗地，孤埤只眼前。譙樓西日淡，戍鼓北風傳。破竹非無計，澆瓜亦自賢。客愁渾幾許，撫劍倚吳天。
都梁八首  其二 陳造 
天外纖雲盡，山巔望眼遥。平淮剪綠野，白塔界晴霄。客裏風光異，吟邊物象驕。功名它日事，回首興蕭條。
都梁八首  其三 陳造 
新居得翠微，景趣自幽奇。白石羣羊卧，脩篁翠葆欹。山光銜睥睨，雲影傍藩籬。席戶無車馬，禽猿不更疑。
都梁八首  其四 陳造 
關塞凄凉處，青徐指顧邊。如何漢正朔，不盡禹山川。將略輕三捷，天威重萬全。諸公不愒日，老子判留年。
都梁八首  其五 陳造 
路惡惟沙磧，山回忽市廛。樓臺明晚照，花竹暝寒煙。生事知無警，歡聲驗有年。猶嫌武陵遇，不載割淮鮮。
都梁八首  其六 陳造 
犬吠葱青裏，人家竹徑深。短籬循石磵，老屋枕煙岑。牛瘠知春事，鳩啼認晏陰。豐年易爲客，盃酒慰幽尋。
都梁八首  其七 陳造 
向來經世藴，每作負山馳。鬢髮不留黑，京塵慙舊緇。生涯黄卷在，心事白鷗知。回首林泉癖，窮吾不爲詩。
都梁八首  其八 陳造 
年年漢臣節，春鴈與同歸。番俗尊華服，皇家後武威。市中斜毼賤，水外拂廬稀。南北皆生息，和親果是非。
寄姪 陳造 
擁衾聽良夜，風葉不餘飛。天地清霜冷，江湖旅鴈歸。幽人惜短夢，遊子念征衣。窮老人間世，愁城屢合圍。
雨後病起二首  其一 陳造 
旱歲仍無麥，淮民食正艱。幾時占雨信，今日破天慳。盡息田家嘆，聊開病客顔。何由長歲稔，金火莫循環。
雨後病起二首  其二 陳造 
小卧竹間齋，幽懷得好開。病從凉後減，雨及望時來。兩屩山千疊，諸雛飯一杯。吾生計此耳，無夢到燕臺。
歸自湖西 陳造 
晨具湖西飯，還家腹果然。怒風長擘席，急浪不鳴船。身覺青冥上，情留白鳥邊。衰年端一快，整帽向雲天。
客中 陳造 
多夜淮瀕夢，言歸未有期。愁禁客舍雨，寒過杏花時。酒廢無何飲，春如不自持。若爲丹九轉，能黑鏡中絲。
次韻朱萬卿五首  其一 陳造 
陳雷好賓主，亹亹各風流。末座仍枚叟，捐金得莫愁。濃歡兼卜夜，暇日頼銷憂。近按梁州譜，何妨一再謳。
次韻朱萬卿五首  其二 陳造 
風義陶朱裔，斗南無此流。懸知禁厨臠，不賦畔牢愁。筆落無千載，談間散百憂。盡抄新樂府，惜欠雪兒謳。
次韻朱萬卿五首  其三 陳造 
彼姝綠窗子，歐靚亦其流。裙衩何因瘦，眉梢不貯愁。唾花新得意，庭草共忘憂。雌鳳求凰曲，人前莫誤謳。
次韻朱萬卿五首  其四 陳造 
一雨動三日，溝塍皆怒流。風凉欺酒力，喜色寄詩愁。不待桑林禱，俄寬杞國憂。豐登知有象，滿聽載塗謳。
次韻朱萬卿五首  其五 陳造 
平時歌酒伴，雲散與風流。白髮潘懷縣，青衫許散愁。生憐自謀拙，人謂不堪憂。只擬江湖去，狂吟和棹謳。
寄興化徐尉二首  其一 陳造 
敬問昭陽尉，餐錢得飽無。時方依絳帳，課謝剪萑苻。賓俎仍黄雉，書窗了白駒。低回自愛惜，才業正時須。
寄興化徐尉二首  其二 陳造 
自折河橋柳，何人慰寂寥。一書寧用靳，兩舍未爲遥。瓜戍裝應趣，荆扉興自饒。回頭五雲處，猶肯訪漁樵。
次韻彭景貺 陳造 
鳩杖隨身去，鄉園得自娛。紅鮮終日有，俗物向來無。酒所揮椽筆，風前據槁梧。逢人休舉似，兒輩笑吾徒。
贈課會諸公 陳造 
書社他年事，尋盟未厭煩。須吾執牛耳，助子躍龍門。凌厲先諸彥，從容即萬言。雋功科舉外，暇日要深論。
次瓜州 陳造 
雲曀平山塔，煙明老濞城。客行判費日，舟泊細論程。閘水清兼濁，潮天雨復晴。未須歸有夢，午枕愜凉生。
贈高黄二子 陳造 
平昔金蘭契，過逢意自饒。乘閑無窘步，命笑有嘉招。翠歛歌眉黛，紅生醉頰潮。歸驂從惜夜，小待玉笙調。
贈趙秀才 陳造 
衮衮紅塵去，扁舟得挽回。半生障日手，一笑沃愁杯。應俗吾衰矣，論文子壯哉。明年日邊信，滿冀好懷開。
約二趙棋集雨不果來 陳造 
客子離羣意，蕭齋只睡宜。得無新雨嘆，漫有故人期。日力須棋局，風凉入酒卮。轉頭車婦去，相憶各兒癡。
次韻高縉之二首  其一 陳造 
能事餘千牘，幽期自一丘。向來書襞積，不療客漂流。小挹蘇耽鶴，同歌甯戚牛。幾時詩酒社，相屬話天遊。
次韻高縉之二首  其二 陳造 
奚囊走湖海，襟度極風流。學力隠一敵，才華追二劉。與時君有用，漫仕我非優。它日霄霏上，詩成復寄不。
次韻石湖居士瓶中早梅二首  其一 陳造 
詩翁靜三昧，筇杖壁間橫。小閤自清絕，幽芳從瘦生。巧當窗影見，時映燭花明。底用尋春去，衝寒踏月行。
次韻石湖居士瓶中早梅二首  其二 陳造 
羅帷護春色，羣木未昭蘇。絕勝翻香坐，聊陪琢句臞。天資便靜獨，冰影倚空無。後夜逢姑射，仙家白玉壺。
再遊虎丘二首  其一 陳造 
闔廬歸骨地，僧宇庇高丘。又趁能詩伴，來爲弔古遊。英雄餘幅紙，歲月莽東流。未解山前客，相逢更說愁。
再遊虎丘二首  其二 陳造 
令節携壺客，當年伏虎山。詩成雲氣上，人語畫圖間。官作三年住，時須半日閑。從今碧眼老，幾送醉中還。
謝陳夢錫詩卷二首  其一 陳造 
詩法工如此，何時粟一囊。渠儂須擁篲，老子欲燒香。世論瞢賢否，人家皆稻粱。願天開老眼，爲子療饑腸。
謝陳夢錫詩卷二首  其二 陳造 
高才萬夫敵，餘事十全醫。有句撞哀玉，它年飲上池。可緣乖世用，政自畏人知。當復嫌多口，頻煩說項斯。
即事 陳造 
側徑苔竹潤，短籬鷄鶩喧。小停障日手，聊憩卧雲村。綠影烏皮几，新醅老瓦盆。平生農圃計，重與野人論。
次韻羅春伯提舉 陳造 
龍公靳飛雨，盍趁望時來。尚及豐年計，真令笑口開。池蓮端自若，月地信佳哉。倚檻西風夜，題詩判費才。
送高縉之歸謀武林結課二首  其一 陳造 
眼底論人物，如君亦壯哉。作書猶乞米，造物不憐才。跋履妨詩筆，祛除近酒盃。飛塵棲劍室，歸棹莫遲回。
送高縉之歸謀武林結課二首  其二 陳造 
輻輳羣英地，皇州異別州。能文纔倚馬，作意付焚舟。士價知名下，醫門要擔頭。明年春鴈足，詢我賀書郵。
歲晚言懷  其一 陳造 
病在歲云除，相羊小石渠。連朝無出日，進藥止觀書。舊苦將迎困，新慙誦說疎。官曹不事事，世恐誚相如。
歲晚言懷  其二 陳造 
紙屋酣春意，霜空凝凍雲。甘違酒伴約，稍策睡鄉勳。寂寂觀騰踔，堂堂斂放紛。冥心得今我，回首謝前聞。
歲晚言懷  其三 陳造 
雀響初防雪，鴉驕恐報晴。徒妨一老夢，莫究二蟲情。虛籟吹羣動，洪爐寄短生。只今觀物化，未替白鷗盟。
贈相士蜀張二詩  其一 陳造 
博古亦多藝，相形仍論心。司南輔名教，左契指升沈。好語空千紙，行囊未一簪。鄉關劍閣外，鴈足謾歸音。
贈相士蜀張二詩  其二 陳造 
貧病謝人謀，形容覽鏡羞。要隨耕釣往，聊爲斗升留。子術誠探妙，吾門恐暗投。霜髯文學掾，寧復鄧元侯。
贈陳錢二別乘  其一 陳造 
蜂蝶如相識，窺人却怪生。平時被花惱，因病此心輕。笑語初疑夢，香紅旋問名。杖藜回白首，頹景欻銜城。
贈陳錢二別乘  其二 陳造 
花氣浮遲日，鶑歌佐緩觴。肯孤留客意，兼貸著書忙。疇昔朋遊樂，扶携醉後狂。因君話塵外，清興頓能長。
贈陳錢二別乘  其三 陳造 
小築縈人夢，詩翁况舊期。定携桃葉女，猶羨習家池。鶑燕聽歌慣，風煙取醉宜。餞春餘幾日，一笑更容遲。
送李元英還常熟從周宰讀書 陳造 
久趼尋師足，還家訖受經。可容輕日力，政使带朝星。高步須堂奧，它年看典刑。奉親時得笑，餘事賜袍青。
次韻歸路微雪 陳造 
卓犖康時略，昂藏報主身。衝風還按轡，飛雪却宜人。帝渥先春遍，詩題觸目新。行行何樣好，歸路玉爲塵。
鹽城阻冰雪贈陳德美三首  其一 陳造 
斷港冰初合，窮塗歲欲除。臨年仍此悔，議道得無疎。撫事空搔首，何人爲寄書。海風吹浩蕩，側望正愁予。
鹽城阻冰雪贈陳德美三首  其二 陳造 
身口真相累，風霜得備嘗。即今歌匪兕，未憗反屠羊。辟謗規閑口，因衰再覆觴。不知詩酒外，何計逭悲凉。
鹽城阻冰雪贈陳德美三首  其三 陳造 
雪意知呈瑞，還欺客鬢星。悲歡隨處異，艱阻向來經。夢境翩蝴蝶，宗盟近脊令。盤餐更譚麈，足用慰漂零。
夜雨 陳造 
窗聲呼夢斷，燈影尚微茫。忽掃蚊專夜，從知雨獻凉。佳眠嗟莫續，殘漏耿猶長。却憶檠三尺，馮書怯曙光。
次韻何學諭送行二首  其一 陳造 
新詩念報答，呫囁未能書。落筆羣英右，惟君一敵如。窮愁疎翰墨，客路費羲舒。延閤青冥上，摩研正望渠。
次韻何學諭送行二首  其二 陳造 
湖山迎客棹，觸目總宜詩。回首蓬萊近，平生汗漫期。衰年得奇觀，往事屬懷思。何日鴟夷去，扁舟共翠眉。
曹娥廟二首  其一 陳造 
處死稽緗素，求名每寂寥。紛紛等枯冢，凜凜獨高標。玉刻龜趺字，風驅水伯潮。英魂儼如在，楚些未須招。
曹娥廟二首  其二 陳造 
閲世誰無父，渠寧厭久生。驚波輕一死，森木竟雙塋。石壁千尋立，江流萬古清。祠宮拜遺像，猶復涕縱橫。
寄師文二首  其一 陳造 
父子相爲命，淮鄉望海隅。誰非牛舐犢，心羨燕將雛。綵服藏書蠹，青春負隙駒。營營溫飽計，猶恐未良圖。
寄師文二首  其二 陳造 
阿泰知何似，無書坐地偏。未妨歸緩緩，可免意縣縣。肖父仍便酒，如翁不蓄錢。况須供老眼，欲說已欣然。
登招寶山 陳造 
一鷲風煙上，三韓指點中。地隨山共盡，天與水無窮。夢蟻紛軒冕，騎魚可閬蓬。仙曹應拊掌，顧我簿書叢。
定海四首  其一 陳造 
縣境拖脩直，人家住土塗。三方鯨浪湧，一島虎頭孤。風物猶佳處，絃歌付老夫。平生蟲篆意，或許間憂虞。
定海四首  其二 陳造 
齒髮今如此，東來料一寒。愛民平日事，宰縣昔人難。稍得官租辦，聊容坐席安。渠儂趨負輓，疑未厭兒寬。
定海四首  其三 陳造 
穫稻來墝埆，開篘薦碧香。地偏皆斥鹵，汲井得甘芳。漫仕今千室，前人陋一鄉。民安吾亦飽，相樂亦相忘。
定海四首  其四 陳造 
官廨鹽煙外，居人雜賈胡。聽言須畫字，討海倚輸租。習俗何妨陋，鮮肥頗不無。已甘三載住，疇昔計乘桴。
聞師文過錢塘二首  其一 陳造 
行役兒無慮，衰懷自不忘。待潮何處泊，聽雨共更長。指俟烏供哺，先容鴈著行。更寬三日計，茫蒼下歸艎。
聞師文過錢塘二首  其二 陳造 
九堰三江外，欹帆側柂頻。海鮮當日筯，雨鵲定隨人。椒酒須分歲，江梅巧借春。團欒多樂事，未沬物華新。
即事 陳造 
平昔功名念，如今冷似灰。藏書堪樂死，望歲待歸來。小宅依城築，虛簷枕水開。溪翁詩社侶，有酒賸追陪。
官居二首  其一 陳造 
磔磔初鳴曉，通通已報衙。拙勤知待旦，欺紿未停撾。漫役鄉園夢，祇添老眼花。屈信庸敢計，斗祿倚生涯。
官居二首  其二 陳造 
官居不惜日，宰縣動三年。忍事腸欲爛，爲防頭救燃。不應一飽計，長受衆人憐。俛仰堪供笑，人間海易田。
送學生歸赴秋試因省別業三首  其一 陳造 
凉意蘇殘夢，催兒起問塗。功名數前輩，術業舊原夫。漫觸煙樓破，應先老驥驅。蠲痾吾有待，端不倚岐盧。
送學生歸赴秋試因省別業三首  其二 陳造 
年事真無頼，官曹已憚煩。兒堪付門戶，吾粗有田園。遊舊因相問，襟懷爲細論。此心歸隠計，日日受風幡。
送學生歸赴秋試因省別業三首  其三 陳造 
食口幾鵝雁，田收問菜麻。寧堪再攬減，又抱兩嘔鴉。投老憐漂泊，何時了貸賒。終慙陶靖節，歸不計生涯。
冬至 陳造 
至節占天意，豐登又必然。相風綠漪靜，賓日矞雲鮮。比屋皆生意，窮閻有醉眠。端容衰病宰，索句海山前。
立春 陳造 
春信葭灰動，尋知寒事休。光陰從冉冉，身世判悠悠。鬢影看銀勝，官期志土牛。羸骸更元命，惜爲斗升留。
祭龍 陳造 
廣殿羅籩豆，脩廓振珮環。帝觴初拜手，仙馭不違顔。瑞霧浮空下，靈風拂袂還。定知龍宛宛，千祀拱南山。
答龔炳澤卿 陳造 
之子違離久，前宵夢見之。秋蛇開側理，曉鵲啅疎籬。歆秀何時改，郊庠更問爲。有言今贅矣，暗裏自應知。
送嚴上舍并寄諸公十首 陳造 
嚴子老且健，翩然湖外行。歸來困一跌，悲嘯念餘生。幸棄扶衰杖，幾成折足鐺。開籠出雙鳥，身已御風輕。
送嚴上舍并寄諸公十首 送嚴 其一 陳造 
嘖嘖鴈聲急，稜稜秋意深。行都舊新雨，獨客短長吟。子肯憐衰病，時來慰滯淫。惜無移日酒，留照蠟燈斟。
送嚴上舍并寄諸公十首 送嚴 其二 陳造 
自昔金陵幕，周旋未盡能。凄凉論閥閲，突兀擅聲稱。直己堪從事，公言不負丞。嗣當蜚鶚牘，留眼看依乘。
送嚴上舍并寄諸公十首 寄張次夔縣丞 其一 陳造 
聞道張夫子，還家俗累輕。兩官終短袖，五字屹長城。龍斷悲人世，煙雲寫物情。只今遥夜月，獨許伴空明。
送嚴上舍并寄諸公十首 寄張次夔縣丞 其二 陳造 
趙子趨吳幕，予偕詠舞雩。迄今推轂力，不墮拾塵誣。鬢脚今全白，車輪欲半朱。何階答知己，冰蘗耐窮塗。
送嚴上舍并寄諸公十首 寄趙景安府判 其一 陳造 
已種河陽柳，將題晉客輿。論交記曩昔，因使問何如。擁燼應多暇，援毫不一書。詩成當屬我，拜賜衮褒餘。
送嚴上舍并寄諸公十首 寄趙景安府判 其二 陳造 
憶訪俞夫子，頻煩挽袖留。酒邊無俗物，塵外有高樓。未醉催歌扇，言歸聽漏籌。此歡誰與繼，怊悵歲時遒。
送嚴上舍并寄諸公十首 寄俞君任府判 其一 陳造 
暇日詩成集，西來見未曾。金徽想流水，玉井定層冰。呵護山靈惜，流傳紙價增。石湖千載託，密密續前燈。
送嚴上舍并寄諸公十首 寄俞君任府判 其二 陳造 
交際論才業，何郎種種長。元推萬人敵，况別四年彊。文看青錢中，詩須古錦藏。西歸容盥讀，老境借輝光。
送嚴上舍并寄諸公十首 寄何解元 陳造 
舊識追風足，低摧坂下車。長驅待雲路，小捷已鄉書。唾手須科第，差肩有詔除。公餘富佳句，記我渾樵漁。
再次韻十首  其一 陳造 
重見髮更白，羈棲偕在行。余嗟遽如許，子亦可憐生。玉粒書新券，霜蔬煮破鐺。詩成莫浪出，或取世儒輕。
再次韻十首  其二 陳造 
曲巷纔人跡，泥塗沒屐深。未妨衝雨到，要伴掉頭吟。大巧專亭毒，何時掃疹淫。濁醪君莫厭，排悶勉孤斟。
再次韻十首  其三 陳造 
客舍無佳晤，君來肯小留。衣穿從見肘，賦好似登樓。論世聊捫舌，輸棋不計籌。明窗坐方穩，寒日爲誰遒。
再次韻十首  其四 陳造 
吳門詩酒伴，入社記吾曾。香篆溫難燼，銅壺冷易冰。賡酬恕吾老，聲價放渠增。衰謝猶迴首，思分蔀屋燈。
再次韻十首  其五 陳造 
朝家無闕政，秋禜繼春雩。恤緯憐吾怯，知言敢自誣。閉陰寧董傅，爲己肯楊朱。未斷蝸緣壁，仍多豕負塗。
再次韻十首  其六 陳造 
城西山水窟，早晚命籃輿。勝絕僧能有，拘攣我不如。山雲側步踊，雪壁細行書。它日嘗般礴，蕭然樂有餘。
再次韻十首  其七 陳造 
中天有臺閣，自問汝何能。世路信薄命，吏曹須異稱。北歸甘醉叟，西上且聾丞。執友論文地，能無興可乘。
再次韻十首  其八 陳造 
進業湖海窄，取名絲縷輕。因君論前輩，衛道有金城。潢潦先知本，機緘貴用情。靈臺與秋日，烱燭古今明。
再次韻十首  其九 陳造 
仕爲饑寒迫，歸憐興味長。卜居從詭譎，勿藥幸康强。鄰擬千錢買，書開萬卷藏。殘年文字癖，更欲競流光。
再次韻十首  其一○ 陳造 
靖節瓶無粟，思歸更命車。慵垂督郵带，况袖子公書。老我須閑適，塵緣得破除。還應與鷗鷺，分占碧溪漁。
題陳主管小壺天三首  其一 陳造 
一室凌埃𡏖，公堂更左偏。閑消官上日，小隠洞中天。棋酒隨醒醉，蚊蝱斷撲緣。憐渠鍛爐側，矻矻計巢仙。
題陳主管小壺天三首  其二 陳造 
棋枰外世故，喧靜信奇偏。俗網恢三面，冰壺令一天。時供詩友課，未斷宰官緣。付我紅塵去，如君自半仙。
題陳主管小壺天三首  其三 陳造 
未放歌雲散，先看醉帽偏。周郎自醇酎，樂廣定青天。持勝收賢業，推枰睨世緣。明年一品手，却訪玉堂仙。
過八疊舖問宿 陳造 
平野俄空闊，遥山且有無。斜陽對捫蝨，暝樹忽啼烏。老去猶羈旅，生平頗壯圖。田翁詫豐歲，不擬話爲儒。
高頭山 陳造 
小駐緣雲脚，居然睡眼醒。楚田銜樹闊，漢水挾山青。蹀躞初忘倦，巉巖已飽經。川原方啖蔗，不擬嘆漂零。
無題三首  其一 陳造 
薄宦受風梗，還家歸岫雲。行人與喬木，老色竟平分。末路慙周朴，窮交有墨君。看渠綬若若，千騎詫鄉枌。
無題三首  其二 陳造 
浪出嗟何補，歸來樂有餘。山川付不借，天地託蘧廬。酒熟聊呼客，鈎垂不在魚。平生棲遯意，政用蓋迂疎。
無題三首  其三 陳造 
卧病十四五，秋來身自輕。已拚不籍在，寧復可憐生。每笑隠者傳，尚存身後名。灌園聊日力，分藥且交情。
思歸 陳造 
薄宦隨漂梗，流光任迅湍。家山蝶夢隔，節物鴈空寒。撫事頻回首，微吟小凭欄。多情但烏鵲，時肯報平安。
答壽詩 陳造 
感念垂弧日，無成忽老衰。尚須庚癸諾，可諱甲辰雌。但有散人傳，難勝幼婦辭。呼兄張座右，言配蓼莪詩。
次韻章宰  其一 陳造 
窮山從薄宦，小郡著衰翁。政術甘疎拙，辭壇敢長雄。一饑纔自救，五細未宜中。又擬包羞去，京塵冒軟紅。
次韻章宰  其二 陳造 
遊舊多厭絕，怪君終眷知。帳留仍碧酒，紵獻更清詩。風義固難及，月評無乃私。相從文字樂，悔作十年遲。
過樊村 陳造 
幾日囚籠鳥，今朝縱壑魚。空勞計遲速，凡百有乘除。岸勢驚禽過，江聲午夢餘。心融得新句，澄水滴銅蜍。
書懷二首  其一 陳造 
俛仰人間世，纔爲一笑資。百年羊胛熟，萬事虎頭癡。文字聊遮眼，功名浪朶頤。浮生如此爾，况復病餘衰。
書懷二首  其二 陳造 
薄宦爬沙地，平生一不施。才名將底用，齒髮欻如斯。自笑書汗馬，誰今手不龜。惟餘五色筆，忍賦四愁詩。
步西湖次韻徐南卿  其一 陳造  西湖
載酒幽尋地，乘閑得再臨。麗黄啼曉霽，魏紫笑春深。撫事揮犀管，他時夢鶴林。心期更閴寂，物理付昇沈。
步西湖次韻徐南卿  其二 陳造  西湖
楊園騫絕嶺，萬象赴窺臨。坐久嵐霏潤，來時翠碧深。鶑花自佳處，魚鼓亦叢林。誰在飛埃外，芸芸付陸沈。
步西湖次韻徐南卿  其三 陳造  西湖
山寺曾題竹，尋詩記所臨。緣雲俯空曠，捫石探幽深。倦鳥低平野，蔫花下碧林。沙頭催喚渡，空水遠沈沈。
步西湖次韻徐南卿  其四 陳造  西湖
水月春猶淺，携壺記此臨。雲煙澹閑寂，魚鳥媚清深。堤路俄人海，侯家或肉林。高樓下金彈，簾影眇深沈。
步西湖次韻徐南卿  其五 陳造  西湖
徐子學詩苦，硯池寧暫臨。課功初贔屭，著語遽精深。更積歲月力，儻陪英俊林。人生才業地，渠輩分平沈。
步西湖次韻徐南卿  其六 陳造  西湖
徐郎小隠處，愛我許迂臨。多遻話歲晚，言歸忘夜深。祛愁倚詩酒，結伴卜山林。更喜檀欒舊，風煙挺綠沈。
步西湖次韻徐南卿  其七 陳造  西湖
西湖千頃畫，政用好詩臨。鑒揭霧解駮，屏紆雲淺深。鈿車隨寶馬，紅舫度青林。歸去開囊錦，君先炷水沈。
步西湖次韻徐南卿  其八 陳造  西湖
詩課逭離索，蕭窗誰肯臨。語方逢衆怒，自詫用功深。未議辭窮鬼，纔堪補笑林。舊交多冊府，肯信有湮沈。
步西湖次韻徐南卿  其九 陳造  西湖
逐利爭名地，扶衰瞢一臨。官同冰谷冷，盟締海鷗深。局步無夷路，卑棲有故林。鳶魚天地內，遂性各飛沈。
觀諸公射於城北書壁二首  其一 陳造 
舊約已湯餠，新歡仍碧香。小閑障日手，同憩卧雲莊。羣彥矢復沓，老夫詩在囊。蔬畦暝晚色，野興爲誰長。
觀諸公射於城北書壁二首  其二 陳造 
塵我玉蟾蜍，弦君金僕姑。分曹雙壁立，中雋萬人呼。壯歲功名地，從渠山澤儒。他年玉音問，冊府起孫吳。
次韻楊宰次郎裴 陳造 
信次尚村落，食眠隨曉晡。山瓶餘濩倒，僧宇謁伊蒲。笑挾兔園策，問收魚澳租。前灘起鷗鷺，爲我作前驅。
次韻楊宰公田道上 陳造 
人有褰裳去，時閑野渡舟。知君問彫瘵，隨處訪深幽。歲事方關念，村醪不破憂。貰租仍己責，或可繼前脩。
次韻楊宰樊汊 陳造 
龍豈分勤惰，司存想異方。禜雩均此意，豐歉竟殊疆。惠戒憎漏網，君寧專擊强。東南有偏熟，鄙語未應忘。
次韻楊宰秋尾雪 陳造 
密雪界秋冬，悲歡可得同。祥如關歲事，時合奏場功。政要肉骨手，民方霜葉風。强吟鹽絮句，面不蓋羞紅。
次韻楊宰葫蘆格 陳造 
生常信流坎，老不嘆漂零。雪後菊未死，雨餘山更青。仍煩析塵語，遠寄打包僧。政績隨詩價，多君日日增。
次韻楊宰述懷 陳造 
爲儒如此爾，糧食第晨晡。詩漫南山杞，愁連董澤蒲。賓筵闕鵝炙，券負有牛租。久要惟窮鬼，文成不受驅。
次韻楊宰野步 陳造 
筇杖陪隨去，漂然不繫舟。雲低山影暝，風定竹林幽。病減柳臂感，老無蒿目憂。吟詩如蝕月，玉斧儻能脩。
次韻樊汊 陳造 
荒政頼賢守，湛恩推上方。龔黄真父母，秦越肯圻疆。手自起僵仆，術先銷暴强。膏肓得司命，銘肺可能忘。
次韻楊宰雪 陳造 
對雪動遐想，此情今古同。饒爲灞橋句，會奏蔡城功。恥卧袁安屋，思乘列子風。高翔廣樂地，眩旋九霞紅。
次韻楊宰宿田家 陳造 
雪曉烏驚矯，無風葉自零。人家住莽蒼，徑柏挺寒青。千載猶歸鶴，三生省病僧。脾虛眼多眚，更比向來增。
次韻漕使張守二首  其一 陳造 
政績新皇眷，功名舊壯懷。人才雙立玉，筆勢各排淮。鵬路天惟咫，鯫生骨未埋。行看仲淹弼，接武冠堯階。
次韻漕使張守二首  其二 陳造 
授書天佐漢，鼓篋客師韓。氣宇包溟渤，辭鋒凜莫干。經綸股肱似，姓字齒牙寒。不作規隨起，誰令九鼎安。
題吳司理子隆兼隠 陳造 
紳笏視林藪，達人忘異同。端知柱下史，却笑鹿門翁。犴獄仍陰德，詩書亦雋功。何須笠澤去，煙浪放船篷。
次韻張守赴真州辭家 陳造 
爭引依風領，須公布惠慈。深恩手摩拊，數計月盈虧。歲事方援溺，情親更語離。來時鴈天闊，觸目總宜詩。
次韻張守惠山 陳造 
詩伯心如水，熊轓再護邊。教條父老舞，姓字裔夷傳。客到牽鈴索，詩成仰屋椽。平吞雲夢澤，聊酌隠之泉。
次韻張守塗中逢節二首  其一 陳造 
塗中歲遒盡，江影暮澄凝。柏酒惟宗武，河梁似李陵。問津田叟傲，捩柂長年能。繫纜纔沙觜，人家已上燈。
次韻張守塗中逢節二首  其二 陳造 
賞心仍令節，十事九相違。老境家猶遠，愁城日合圍。客塗君尚嘆，世路我知非。羨殺鄉居子，耕梁木葉衣。
次韻張守與潤守總卿詩四首  其一 陳造 
天階玉作筍，此地合垂紳。尚戒專城馭，虛逢籲俊辰。公方閲竹馬，名已薦楓宸。政恐經綸去，諸公拱後塵。
次韻張守與潤守總卿詩四首  其二 陳造 
漁樵送晚景，天地著陳人。澗底離奇幹，人間浩蕩春。峨冠纔識字，何策可資身。不擬千言賦，忉忉慁大鈞。
次韻張守與潤守總卿詩四首  其三 陳造 
殘年仍舊學，平日亦新書。酒渴今司馬，巖棲昔幼輿。夢無三字拜，家有五車儲。但諗催詩燭，吾衰冀少徐。
次韻張守與潤守總卿詩四首  其四 陳造 
向我能忘勢，張侯却甚真。頻分代舍飯，遣濯客裾塵。長日無知己，因君愛此身。可須砭劑力，振臂起漳濱。
頫江樓分韻得春字 陳造 
子政文筆勁，武陵豪氣振。高騫霄漢步，分占燕鶑春。造化歸吟思，罇罍著散人。芳時好賓主，載酒未妨頻。
次韻楊宰泛湖 陳造 
他日草玄手，效官今武城。端憂計豐歉，行色問陰晴。詩酒時陶冶，身名孰重輕。猶能記駑蹇，拜賜得瓖纓。
次宿北阿韻 陳造 
聞道籃輿去，遥崗復近阿。詩應弔孝逸，碑或贊頭陀。靜者官餬口，公朝禮作羅。憐君日阡陌，塵土撲陰何。
次韻趙帥四首  其一 陳造 
藩方人奠枕，楚尾鐵爲城。曉日熙仁惠，春雷殷政聲。護邊一李勣，增戶幾王成。笑指瓊花露，如公徹底清。
次韻趙帥四首  其二 陳造 
腹裏羣經笥，毫端五字城。少陵寧漫興，侯喜欲無聲。竊聽鏘金奏，仍聞破竹成。君知盥手處，毛骨爲誰清。
次韻趙帥四首  其三 陳造 
我亦飽參僧，贏糧走百城。諸公傳句法，夫子擅詩聲。自笑屠龍誤，時須畫鶩成。峨肩出苦語，蛩夜共凄清。
次韻趙帥四首  其四 陳造 
自昔繁雄地，蕪城壓錦城。惟公工活國，上課已蜚聲。富庶幾當日，調虞屬老成。歸應演周頌，宗祀奏維清。
次韻林子長 陳造 
詩壇舊同歃，攀附不無因。攬轡今膚使，回轅記老身。雲泥知已隔，譚笑尚容親。不記棋前酒，當時定幾巡。
次韻趙帥歲暮 陳造 
虛心觀物變，投老得詩窮。玄草居然白，爐萁却暫紅。詩緣梅雋發，愁倩酒消融。未用凌羈客，疎簾逗雪風。
次韻小閤 陳造 
聞道委蛇地，金虬自炷香。心雖便靜默，時恐後騫翔。物外貯春色，人間占夜光。定誰傳句法，俗骨點玄霜。
高宗皇帝挽章四首  其一 陳造 
雨露均皇澤，丹青煥帝猷。恢圖自天運，授聖與神謀。方眕脩齡夢，俄偕造物游。姑山餘四子，不復候瓊輈。
高宗皇帝挽章四首  其二 陳造 
措俗皇風粹，怡神象帝先。寶圖傳聖嗣，金闕覲羣僊。典訓昭如日，華夷痛所天。衣冠游歷地，一一淚河前。
高宗皇帝挽章四首  其三 陳造 
天地重開闢，華夷赴指揮。羣生欣按堵，三紀仰垂衣。鳳歷雖無極，龍樓忽告違。廣成譚道處，千古想驂騑。
高宗皇帝挽章四首  其四 陳造 
精一心傳後，功隆道固存。徐乘僊馭去，往儷玉皇尊。典誥無遺意，臣民有斷魂。嵩靈弓劍望，愁霧慘中原。
壽皇聖帝挽章三首  其一 陳造 
孝儉超千古，初終秉一心。時前未央酒，每惜露臺金。遺範天同久，湛恩海與深。攀摧慟夷夏，悲淚作秋霖。
壽皇聖帝挽章三首  其二 陳造 
受授光堯禹，規摹陋漢唐。皇圖開壽域，國步坦康莊。檢玉方慈範，乘雲忽帝鄉。華夷均孺慕，矯首涕滂浪。
壽皇聖帝挽章三首  其三 陳造 
慈儉遵先志，剛明肖上乾。題期千一遇，躋治五三前。他日山藏壑，終天澤漏泉。稽山穿望眼，松影五雲連。
强同年次子挽詩二首  其一 陳造 
識子初衿佩，嶄然自夙成。風猷乃公似，文字老夫驚。遽隕連城器，難推造物情。新宮漫仙伯，政復待君銘。
强同年次子挽詩二首  其二 陳造 
弱歲不好弄，俯窺同隊魚。開編便頭角，諸老辦吹噓。囊錦餘詩草，悲風忽輤車。人今埋玉恨，清淚灑衣裾。
黄尉挽章二首  其一 陳造 
傳緒祖風懿，居鄉家道肥。羣書了漁獵，一性自弦韋。官僅紆黄綬，時須補黑衣。空纏百身恨，遽作九原歸。
黄尉挽章二首  其二 陳造 
落筆心猶壯，論年鬢未斑。硯捐初鑄鐵，澤失善藏山。談麈那容數，靈輀去莫攀。松阡縈望眼，衰淚可勝潸。
李粹伯挽章二首  其一 陳造 
今代論時傑，如公未易量。冰壺鍾器質，繡段粲文章。遂鬰鸞臺望，俄成馬鬣藏。忠賢如此爾，天意竟茫茫。
李粹伯挽章二首  其二 陳造 
病酒漳濱久，傳聞信復疑。爲郎真地下，哭友漫天涯。雨紼何由挽，風松想助悲。自今思有道，時展蔡邕碑。
九日 陳造 
樽俎天風度，亭高眼界寬。江山對吹帽，煙雨入凭欄。蟻酒傾靈液，霜花碎辟寒。樂長回過鴈，香細靄雙狻。樂事酬佳節，千金命一歡。燈前喚歸騎，星漢已闌干。
次韻盛教授 陳造 
詞章有餘力，老色嘆侵尋。况苦漳濱卧，俄聆正始音。新篇驚間發，平處冠來今。脩月無前手，凌雲得此心。葩華分子細，矛戟駭陰森。玉楮何勞刻，於菟不易擒。競傳平水市，或博樂浪金。妙斲風無迹，窮搜海并深。與時猶落落，逼古謾駸駸。襆被征塵暗，臨流鬢雪侵。徐驅憐老驥，決起羨驚禽。善價渠能許，清愁可得禁。不無青白眼，聊費短長吟。頃歲欣相識，高山慰所欽。周旋窺義府，衰朽謝書林。適越慙荒陋，依劉耐滯淫。交情向來密，詩病幾時箴。遲子迂軒蓋，呼奴潔釜鬵。萁爐足幽趣，玉唾滌煩襟。斗酒窮簷日，招摇得共斟。
再遊殖軒小酌 陳造 
生世岐喧靜，平章有不如。宦塗吾畫虎，濠上子知魚。去索長安米，歸紬笠澤書。茲軒住蒼莽，勝日復躊躇。酒盞扶頭後，鶑聲禁火餘。蘭風度樽俎，蝶翅掠襟裾。有底煙霄意，便爲水竹居。可須供麴糵，未後課耰鉏。花蓓紅酣日，池光碧浸虛。鶴頭依綠荇，龍骨閙清渠。詩興因超忽，愁端得破除。時從一吟醉，小計百硨磲。
送羅提舉 陳造 
萬口歌謠裏，臨岐挽使車。五雲金碧際，平步闖天居。皇眷須裨益，清朝有詔除。致君真夙素，活國此權輿。壯歲持英節，春風滿比閭。民皆樂耕鑿，吏敢狃侵漁。日者流離嘆，時方旱暵餘。飽饑親勞來，骨肉費勤渠。汲直開倉後，韓公報政初。重前漢皇席，肯挾子公書。冠豸傳應實，嬰鱗可待徐。規恢今日事，抱負與時攄。吏治捐邦蠹，羣妖信鼎魚。衰翁憐命蹇，違世坐才疎。但有江山助，曾無甔石儲。登門仍造次，作意借吹噓。此去遊丹地，能無薦子虛。壯心翔碧落，歸夢謝黄淤。凝睇成分袂，從人更曳裾。念爲天下賀，不擬賦愁予。
謝龔養正病後分藥 陳造 
如許卧痾久，入春知少蘇。遽能捐藥物，分惠及吾徒。字驗親題健，形非賤子臞。人情工老芋，友意寓柴胡。怪底陰陽寇，偏陵山澤儒。從君足力減，嘆我酒腸枯。解橐供砭劑，投筇試步趨。身方困厲鬼，名已屬亨衢。書蠹妨生理，盃蛇可自誣。斯文千歲計，平世萬金軀。大手堪周史，諸公待董狐。幾時隨急詔，帆影漾前湖。
勸農書浄居壁 陳造 
小出成休務，徐驅免戴星。風枝禽磔磔，煙隴麥青青。蕭寺蜚塵外，行軒數刻停。賸呼黄髮叟，看卧碧香瓶。庶富幾無憾，耕桑飽所經。由衷疎直語，或可比閭聽。
寄顧簽判 陳造 
版財虛占籍，爲弊與年深。挹酒空名斗，無虞可即禽。焦頭寧自救，捫舌未渠瘖。上幕真時望，平居念陸沈。蠲痾丹九轉，援墜綆千尋。容易令公喜，恩勤獲我心。益昌留署考，神武貸抽簪。厚德何容報，交情擬斷金。
飲寓隠 陳造 
軒亭曉清曠，行樂未妨頻。無客不堪醉，有花長是春。憑欄尚紅藥，結伴擅芳辰。笑駐凌波步，香分折角巾。鶑聲殊自健，杏子况嘗新。仰止宗英伯，來爲鄭驛賓。言辭獨樂樂，仍命可人人。鴻弄舞時影，梁蜚歌處塵。棋枰誰得雋，詩筆自疑神。欹倒何妨屢，歌呼却甚真。升沈塞上馬，容易鬢如銀。奈許追歡地，回頭迹便陳。
再遊福溪巖贈主僧 陳造 
山路細縈蛇，欹危訝泛槎。幽人肯假榻，倦客似還家。柏徑初軒豁，筠窗更靜嘉。饑腸如作苦，齋鼓恰停撾。茶供含秋露，菘葅带早花。香秔有炊玉，煮餠不摇牙。好在經行處，還憐舊約差。摩挱驗蛇蚓，圓缺屢蝦蟇。境信人俱勝，心寧迹與遐。農時多閔雨，意緒每如麻。却話三生契，空嗟兩鬢華。蒲團坐雙穩，良夜對篝紗。
均州贈應守沈倅 陳造 
聞道均陽郡，平時百萬家。客行休訪古，世異定興嗟。逐逐纔爲市，通通亦摻撾。僅成新聚落，那復舊豪奢。屬者歌簫地，連畦蔓瓠瓜。今來冠蓋侶，薦筯欠魚蝦。狹路幾沙磧，頹垣賸土花。街塵坌鳥雀，屋影暗桑麻。恐有如鴞鵩，仍驚攫肉鴉。遺基滿空闊，面勢踞谽谺。一水紆龍脊，羣峯簉犬牙。封疆界梁楚，形勝引黔巴。郡計稽圖牒，農功富秉秅。吏庸常報最，帝澤向來賒。劫火延中夏，髦頭震四遐。風聲離夷裔，俗習墮奇衷。穀蓄寧關慮，山荒久廢畬。腰間尚牛犢，籬脚漫豵豝。久矣皇恩洽，悠哉戶籍加。帥車初柅軌，倅戍未歸槎。厚本還千載，移風待兩衙。撫摩端不苟，悃愊信無華。巳日知胥悅，爲生漸有涯。耕耘捐末務，惰窳棄前瑕。條教須源委，浮淫計蘗芽。要能潴鄭白，不必漕褒斜。號召人投袂，污邪歲滿車。騰陵傾獻替，陸續拜亨嘉。績效煩銀筆，人才况絳紗。翰藩仍庶富，餘付史臣誇。
赭圻 陳造 
朱旗僅奏蜀川功，咫尺中原未向風。禮接謝安猶故舊，心知越石是英雄。生前逆氣無宗國，身後餘殃有狡童。忍對青山話遺臭，人生過鳥抹秋空。
閒題 陳造 
自笑冠裳裹沐猴，只今江海信虛舟。斷無貝闕珠宮夢，好在黄鷄紫蟹秋。詩外盡爲閑日月，人間分占素公侯。政須鷗鷺供青眼，未厭山林映白頭。
飲客 陳造 
暑氣憑秋已自消，可能枯策伴良宵。試開玉友招詩客，共吸金波對舞腰。人近笙歌堪耐老，天非風月定無聊。簿書正使無閑暇，卜夜時須慰寂寥。
次丁嘉會韻二首  其一 陳造 
倦駐頻題醉後襟，離羣自嘆闕知音。卜鄰未暇論前約，著語聊須慰此心。小挽歸軒清夜飲，憶嘗對卧白頭吟。中年畏別猶輕別，添我霜毛又幾尋。
次丁嘉會韻二首  其二 陳造 
塵裏清風忽滿襟，詩成正始識遺音。才輕餘子今文舉，氣壓諸豪復季心。棋罷蠟燈銜燼暗，酒闌庭樹挾霜吟。百年衮衮須今夕，歲晚鷗盟要重尋。
再用韻寄丁知縣三首  其一 陳造 
旗亭風月小披襟，慰我東歸聽足音。潮水去來當有信，岫雲出入自無心。酒盃乘興從妨夢，詩律緣愁久廢吟。明日揚舲回白首，烟橫北固櫂千尋。
再用韻寄丁知縣三首  其二 陳造 
南樓酌酒未分襟，啅鵲啼烏亦好音。晴日倒紅生笑頰，烟梧摇淥漲盃心。可堪歲月供行色，盡把江山博醉吟。不繼蕪湖留十日，焦峯浮玉恣幽尋。
再用韻寄丁知縣三首  其三 陳造 
別時把酒欲霑襟，楚翼吳鱗要嗣音。撞玉饜聽辭客語，斷金深得故人心。對床風雨終前約，滿眼湖山念獨吟。何日水雲淮上宅，草荒三徑肯深尋。
念衰 陳造 
心意彫殘底自娛，每臨清鏡笑頭顱。詩從多病難爲好，官過中年劣勝無。急景驅秋著髭鬢，歸鴻銜夢下江湖。更應載酒高陽伴，誤輟歌呼話故吾。
閑適二首  其一 陳造 
人間火烈更風蜚，笑殺幽人詠檜枝。貪赴敵場爭腐鼠，寧知造物玩癡兒。百年擾擾玄駒聚，萬化悠悠野馬馳。老子床頭但周易，尚容隠几耐支離。
閑適二首  其二 陳造 
丁年故紙枉埋頭，老去時名底用求。得句蓋嘗身被謗，屏書姑免眼爲仇。關門工作橐駝坐，閲世已冥鵬鷃遊。槁木山麋真適適，從來里舍議家丘。
九日留交代 陳造 
歸軒小駐莫匆匆，佳節胡宜客路中。已締金蘭千載契，政思萸菊一樽同。磕山烟薄秋容瘦，槐衮簾疎晚照紅。此興向君殊不淺，要看醉帽受西風。
次韻蘇監倉二首  其一 陳造 
交朋又得一相如，高掩虞郎行祕書。妙論析微驚我倒，諸生到眼可人無。一官幸此分鄰燭，五字渠能攬虎鬚。快讀清篇病如掃，北軒風竹對森疎。
次韻蘇監倉二首  其二 陳造 
長日奔馳傳置如，久妨著論與抄書。逢人爭席有時有，疥壁留詩無處無。禦寇未辭躬楚製，論文常憶攬桓鬚。扁舟再有東游便，肯向朋從自作疎。
再次前韻二首  其一 陳造 
未說高文錦不如，談間已勝十年書。是中我亦潛心久，作者君今舉世無。應俗不堪塵瞇目，論交政復棘如鬚。獨憐兒戲心猶在，更向詩筒較戚疎。
再次前韻二首  其二 陳造 
倉官尉職賤誰如，終歲區區奉簡書。勝日偷閑須著便，青山有約定來無。著書聊閣如椽筆，疾惡休張磔蝟鬚。好袖新瓢五峯路，碧淙清樾伴蕭疎。
縣圃酴醾 陳造 
北園紅紫已蜚塵，始放幽亭爛熳春。疊翠影低珠幰重，洗粧人倦玉容真。薔薇清露疑分派，茉莉評香且外臣。領略濃芳須好語，即令袖手恐花嗔。
賞酴醾病不赴 陳造 
不得花前共一樽，蕭齋藥裹自相親。閑追水佩風裳夢，空負雲階月地春。縹緲瑶英霧爲幄，敷腴玉面酒生鱗。蜚觴刻燭輸公等，定指芳條笑惡賓。
次陳宰韻 陳造 
觥籌交錯舞僛僛，曉色侵窗客未知。便整醉魂乘款段，尚餘吟興屬酴醾。還家擬趁寶瓔珞，喚客重乾金屈巵。著意風煙與調護，免教花意恨歸遲。
徐陶會 陳造 
松底軒窗卸虎韉，竹簾閑褭石爐烟。山間風日小春後，會裏杯盤長至前。蟻子醪敷能及客，彈圓侯栗不論錢。巖棲野嘯平生意，失脚塵埃雪滿顛。
即事 陳造 
泛蟻醪敷且命斟，中年節物自關心。風前千柳競春態，烟際一鳩啼晏陰。急景絕憐添鬢雪，芳辰猶阻盍朋簪。年時醉藉梨花地，回首鷗盟可得尋。
縣西 陳造  长江
一徑斜穿犖确行，身閑尤覺馬蹄輕。坡頭嘉樹千幢立，烟際長江匹練橫。茶鼓適敲靈鷲院，夕陽欲壓赭圻城。一春簿領沈迷裏，野鳥山花眼最明。
上峨橋早行 陳造 
一從箠楚替陳編，漸慣山行野店眠。白氎風霜鷄唱後，黄塵岐路馬蹄前。光陰付我千莖雪，伏臘何時二頃田。寄語淮鄉隠君子，浪言梅福是神仙。
寄幼度主簿 陳造 
辭家暑雨濺紅蕖，轉首蕎花已雪如。歲月祇隨流水逝，笑談陡與故人疎。簡書我正罷長道，歸棹君行指舊居。他日霜風吹夢破，空從旅鴈覓來書。
和張秀才 陳造 
山川向晚點塵無，忽訝篩瓊屑玉鋪。巧與梅花爭便旋，試將姑射比肌膚。破寒春酒何曾釅，薦筯窮鳩不料臞。陵藉東君從作意，未妨芽甲暗昭蘇。
雪晴再用韻 陳造 
龍燭飛空雪漸無，光摇窮巷麗金鋪。妓樓遽喜春生座，席戶渾驚粟在膚。剡水不須乘興去，飯山猶是作詩臞。自憐白髮疎慵客，擁被高舂夢未蘇。
次韻早春 陳造 
良辰邀醉得錢無，雪後郊原翠欲鋪。無力晚風摇柳線，有情新日養花膚。尋芳擬貸愁邊意，照水還驚病後臞。春到祇思爲圃樂，賸移杞菊種鷄蘇。
次韻張秀才雪 陳造 
可是春皇吝物華，羣仙剪水作奇葩。壺中天地渾糜玉，風處園林盡勒花。宿火煖寒聊榾柮，夜光落手忽驚嗟。忍饑遽擬搜詩謝，何異空腸更飲茶。
用前韻酬雪霽 陳造 
東風吹暖擅年華，不放江雲颺素葩。嫩碧忽看摇水面，暗香已復辨梅花。塵埃憐我褐之父，名德思君留子嗟。沈辱清詩祛滯思，真成酒病薦真茶。
寄丁主簿 陳造 
江邊聚首偶經旬，自挽園蔬拂甑塵。老檜根株官舍古，凉蟬風露賊曹貧。斑騅去後情無那，紫燕飛還句更新。一舸東浮待秋老，菊花蘆葉定留賓。
寄林子長教授 陳造 
芹堂風景幾經過，匝坐紅蕖倚綠荷。下筯慣嘗雲子味，開樽仍費雪兒歌。官移催我離羣去，夢境思君樂事多。鴈足寄詩情未薄，却慙屬和付羊何。
楊家會小坐 陳造 
斷蜺收盡有雲屯，月映蒼茫山斂昏。白露素空猶暑意，碧林危葉已秋痕。鳥烏定爲何人樂，絡緯惟能竟夕喧。老閲流光易悽惋，惜無佳客共清樽。
七夕 陳造 
龍旌鳳扇一相迎，知費青禽幾寄聲。天上經年纔舊約，人間轉盼便深更。凉河只向樽前落，微月偏來酒面明。後夜玉琴彈別鶴，獨應乾鵲夢魂驚。
復程平叔 陳造 
早歲雄文手自編，偶同聞喜聽鈞天。漫爲官去吾何取，肯寄詩來子定賢。潘岳自憐頭易白，士安况苦病相纏。羨君身健須如漆，萬里亨衢穩著鞭。
汪叔量白酒 陳造 
妙訣何年受異人，釀成珍齊祇逡巡。端憂肯念霜髯客，取醉時分玉色春。篘處想如君德厚，飲來渾類我詩醇。借書問字渠須計，走馬鳴鞭莫厭頻。
寄鄉中親舊 陳造 
携書憶上上江船，撚指官曹欲二年。白傅病多空自嘆，老坡仙去却虛傳。人生脩短庸非命，我判浮休不問天。來歲過君定驚笑，尚堪詩酒與周旋。
隠靜簡堂老贈籐杖 陳造 
兩枝籐杖各過頭，一贈詩翁一自留。借力崎嶇知意厚，分岐喧靜果誰優。拄歸山路煙嵐好，橫向禪堂魔魅愁。償盡阿師行脚債，不妨分我老滄洲。
次韻楊樞視圩遊隠靜 陳造 
勸相江糜畚鍤忙，却回小隊訪山房。松風不約爐烟直，晝晷潛隨僧話長。政外輟閑知有味，區中得醉浪名鄉。銅丸好句長哦罷，坐聽驚猿墮莽蒼。
次韻楊樞喜雨 陳造 
神護天關色正莊，挽回帝眷一絲香。人間雨信先鳴鸛，仙界雷翁叱卧羊。剡剡青秧迷迥野，浮浮白水溜方塘。豐年信出爲霖手，懇悃憂民意叵忘。
病中書懷二首  其一 陳造 
少日清孤效樂天，諫書未落世間傳。曾圓八節灘頭夢，重了三生石上緣。雪竹霜林便老境，蒲團禪板付臞仙。詩篇把玩真聊爾，古井無波敢自賢。
病中書懷二首  其二 陳造 
促促浮生忽二毛，安心有法頼禪逃。夢知二豎今相避，仇問三彭底許饕。世路從今蝸兩角，燈窗姑置兔千毫。破顔細點功名錄，祇許淵明酒處高。
次韻元卿二首  其一 陳造 
君自才高與世疎，我頑能使此溪愚。醫師久已肱三折，賦客枵然屋四隅。莫道十年同好惡，相過一笑間憂虞。胸中圭角今餘幾，詩膽由來已破觚。
次韻元卿二首  其二 陳造 
笑携佳句又衝寒，政用消憂觴詠間。酒賤粗能留子醉，食貧未暇慘予顔。搜詩杜老方須藥，强項蕭生且抱關。舊約偶耕猶念否，霜林雪竹正斕斑。
次韻劉宰 陳造 
傾蓋回舟一再逢，向來淮左又江東。自驚歲鑰催衰白，况說京塵踏軟紅。吏役吾方百寮底，詩工君更古人中。挽留重試傳杯手，得醉歌呼興未窮。
夏夜飲客 陳造 
矻矻官曹興易窮，得閑何惜一樽同。傍愁邊到無惡客，從竹間來皆好風。勝日詩狂輸酒聖，轉頭渭北復江東。雕鞍未作扶携去，更放蘭缸子夜紅。
贈趙監嶽 陳造  西湖
才俊如君士論推，下交從昔最知歸。談間八面無餘敵，酒處千金不當揮。方辦西湖陪語笑，預愁南浦訴分違。只今又捧江西檄，連夜驚魂夢打磯。
行都 陳造 
露冷河傾斗柄低，望仙橋外獨歸時。風梳御柳娟娟靜，月度觚稜故故遲。幾處清歌留客醉，誰家長笛倚樓吹。太平喜樂朝仍暮，帝力何曾爾輩知。
春晚郊外 陳造 
輕雲閣雨不成飛，稍喜行軒貸夾衣。帝里園林春欲老，人家簾幕燕初歸。滄灣潮應沙痕瘦，碧隴烟生麥浪肥。眼底湖山聊著句，那憂樂事與心違。
託人賣馬二首  其一 陳造 
伴我山城慣嶮巇，長因馬健感吾衰。三年粗了癡兒事，併日猶嗟竈婦炊。會見千金市龍種，可能一笑換蛾眉。還家劣有枯籐在，神駕尻輪得自欺。
託人賣馬二首  其二 陳造 
閑人徐步覺優游，馬似羞貧意不留。久厭短衣隨射虎，更憐匣劍佩耕牛。楚山好處聊雙屩，淮水生時辦一舟。如子長才當柄用，佇看干旆擁鳴騶。
次韻王知軍雪 陳造 
雪神濡物不遺時，嗣歲懸知羨帝祺。沙界積蘇煩阿母，天仙剪水倩風姨。郢城曲好無前調，梁苑賓來有後期。未辦壺天陪一笑，夜深空歛索詩眉。
次韻汪解元 陳造 
萬里亨衢子舊期，故人留眼看蜚馳。低回尚作風黧面，遇合何妨物在頤。落筆每驚風雨駛，探囊或恐鬼神悲。禹門合有龍頭信，小待桃花浪暖時。
次韻王知軍夜坐有懷 陳造 
夢想天兵下不其，壯心摇蕩受風枝。攝衣試作聽鷄舞，窮我庸非造物兒。腰下誰懸蘇子印，城中人笑董生帷。西來江左夷吾在，小敵纔堪劍首吹。
次沈倅韻呈王漕 陳造 
王家流慶水傾東，不獨烏衣紀數公。天畀臧孫當有後，人遲汲直未居中。鳳巢衮衮九文羽，鵬路摇摇萬里風。隔坐從今幾雲母，定知周魯各元功。
次韻王漕起秀亭 陳造 
夢躡常山萬仞巔，寶符千載尚依然。烏孫有底梟憑夜，赤子能忘蟻就羶。正朔會須還禹服，登臨聊復對吳天。明年重放危亭目，萬旅公方北首燕。
次韻趙教授  其一 陳造 
爭米何心問斗城，聚蚊底許太狂生。未遑餼粟如子罕，謾復公言付阿平。緩我愁腸千縷結，羨君筆力萬鈞輕。何時去上中和頌，却用詩情寫物情。
次韻趙教授  其二 陳造 
携孥西壘復東城，觸處千愁百恨生。如許堯民艱粒食，未應漢法廢常平。愛君長策三農重，泥古迂儒一芥輕。會略文移倒陳廩，一時骨肉慰皇情。
再次韻贈郭高叔 陳造 
知君詩價舊連城，不作渠儂苦瘦生。血指有人慙妙斲，空弮如我合輸平。珠同魚目曾非匹，鼓過雷門定見輕。久已傳抄呼阿買，陶編可復置閑情。
寄陳居仁二首  其一 陳造 
鵲語晨簷燈夜花，雙魚隨客到寒家。交情從昔金可斷，別夢即今天一涯。風雨對床他日意，雪霜欺鬢與時加。閲人半世花開謝，更覺松筠耐歲華。
寄陳居仁二首  其二 陳造 
尚記誅茅柳外隄，水光摇霧潤窗扉。桑間曾是僧三宿，海上能忘鶴一歸。野店樽罍醅脚釅，比鄰鷄鶩稿頭肥。解顔一醉平生事，更向行藏計是非。
次韻郭教授雪二首  其一 陳造 
皇心憂喜與民同，帝意深憐歲不豐。瑶檢何時下仙界，瑞花一昔覆寰中。和聲已自消疵癘，陳廩從知飽困窮。今世皋夔活國手，信知人職代天工。
次韻郭教授雪二首  其二 陳造 
詩力駸駸雅頌同，人言平處逼熙豐。清篇自昔傳平水，妙曲何人和郢中。頗怪鯨牙須手攬，懸知鼠技笑吾窮。衰慵合袖推敲手，且可旁觀斲鼻工。
次王帥韻後詩呈葉教授  其一 陳造 
業履冰壺器鏌邪，元戎韜略况儒家。功名自昔須橫草，南北于今頼灌瓜。村墅稻田黄罷亞，塞垣榆樹老丫叉。爲公著意收詩稿，傳與中都萬口誇。
次王帥韻後詩呈葉教授  其二 陳造 
功名回首負年華，梨棗諸雛未克家。老計生涯須下澤，才非世用但匏瓜。爲儒僅博肱三折，謀食寧羞手一叉。青眼故人猶念此，肯持巴唱向人誇。
次王帥韻 陳造 
使君觴客及公榮，慰我他時渴德深。已爲穆生重設醴，更聞正始嗣遺音。打圍紅袖留連舞，論檻黄花取次簪。恰似雄邊臺上醉，回頭歲月嘆侵尋。
書劉元之教授劄子後 陳造 
碧酒清歌興未央，挽留行色爲風光。小人政自屬饜足，老子工於作樂妨。舞雪放閑愁踏月，夢雲驚散冷禁霜。明朝一寄相思字，旅鴈無情亦斷腸。
立春前一夕雪二首  其一 陳造 
天仙幾夜集瑶臺，剪水篩瓊不受催。直遣瑞花將臘去，盡驅和氣與春回。坐窗客有吟飛絮，對酒人應唱落梅。雪與相如俱末至，可能草賦壓鄒枚。
立春前一夕雪二首  其二 陳造 
雪龍侵夜正銜枚，破曉郊原玉作堆。雲葉攀翻徒自舞，瑶花頃刻爲誰開。土膏已遽宜農事，綵勝何妨映酒杯。幻作冰壺天一噱，夢回品物各春臺。
餞趙伯衛趙有詩次其韻 陳造 
雪後垂楊裊綠絲，郵亭折贈訴違離。明朝月地嗟分影，勝日風流此一時。白閤論詩成夢境，清湖載酒有心期。樽前擬倩如椽筆，細與邦人寫去思。
贈仲國美 陳造 
三閲春光一建瓴，依然歸棹泊危亭。烏迎客子各頭白，柳學故人俱眼青。曾是縱譚僵婢僕，又成豪飲卧罍瓶。明朝小話前溪別，分付溪風管醉醒。
次韻彭景貺 陳造 
紫燕穿簾若有求，爲人端作置書郵。詩翁別後猶能酒，妄尉歸來亦未侯。江閤香溫留語笑，花樓月好記從游。即今滿眼悲凉意，投老寧禁此段愁。
贈課會諸公 陳造 
歲月翩翩驥受檛，妙年雲路不應賒。手中白羽真穿葉，門外蒼槐又著花。丹竈功成須換骨，天河波淺待乘槎。鴈行看即青冥上，却笑臞儒兩鬢華。
再次韻答陳居仁二首  其一 陳造 
籬菊擎霜又著花，插花猶記醉君家。兩州札翰雖頻寄，一笑班荆迄未涯。酒處賦成千載計，床頭易熟數年加。珠璣屬我元無踵，坐想揮毫寫物華。
再次韻答陳居仁二首  其二 陳造 
丁年也辦刺天蜚，幾夢西垣與北扉。未簉時英書汗簡，已煩溪友寄當歸。桑榆境界寧辭冷，芹藻杯盤可得肥。說似故人應絕倒，衰顔五十盍知非。
題殖軒 陳造 
窗戶青紅斷手初，桃蹊竹徑類僧居。日陪騷客揮椽筆，時著班衣奉板輿。領會能忘一樽酒，窮通擬付十年書。仍聞布穀催春事，一雨朝來溜决渠。
賀二石登科 陳造 
捷音西下亟蜚星，二雋辭鋒舊莫京。桂樹前宵減清影，棣華同日擅香名。謝家蘭玉真門戶，蘇氏文章亦弟兄。此去提衡霄漢上，鵬摶鯤運更論程。
次韻何符山人二首  其一 陳造 
門下軒裳不轉頭，何人皮底著陽秋。獨煩客子衝泥屐，屢到衰翁聽雨樓。從昔詩聲追正始，即今賓友驗宣州。清篇快讀彊人意，未覺京塵厭薄游。
次韻何符山人二首  其二 陳造 
曉看明璣下網絲，物華俱屬喜晴詩。一詞不措重呈拙，七字鼎來當更奇。喜鵲啅人真作意，蝸牛屏迹似知時。湖山好處長謠去，擬赴蘇堤勝日期。
同高叔不愚如晦飲再次韻二首  其一 陳造 
詩老掀髯吟掉頭，紅粧間坐眼波秋。快傾良夕如澠酒，宛是當時鎖燕樓。想有疎簾窺白下，可無急鼓衮伊州。憑君更挽劉師命，寬破三年爛熳游。
同高叔不愚如晦飲再次韻二首  其二 陳造 
珠簾深裏按金絲，幻出揚州杜牧詩。共引玻璃扶窈窕，更煩側理寫瓌奇。一歡有約能如願，四者求并每後時。却念少陵從鄭老，得錢沽酒話襟期。
題潘德久竹居 陳造 
竹裏幽棲不掩關，解將應俗等居山。風流彭澤羲黄上，詩力蘇州季孟間。官縛猶存紫公服，客來肯靳玉絛環。雪兒小直珠千斛，可但疎簾見一斑。
次韻張直閤避暑 陳造 
紅榴照眼笋穿階，峭閤登臨快此來。浄境祛煩仍客共，醉鄉逃暑更書催。庭陰碎喜風頭動，虹影明看雨脚回。萬事屏除詩債迫，此心抖擻未容灰。
次前韻謝胡運屬二首  其一 陳造 
耐暑初宵露白頭，詩來分我一襟秋。露飛瓊滴溥蒼竹，月漾金波冰小樓。政用桐君絃白雪，便煩從事到青州。此懷未滿須牋與，更爲狂生賦遠游。
次前韻謝胡運屬二首  其二 陳造 
爐烟褭褭上晴絲，伴閲長須送似詩。眼著昏花予已老，句鏘哀玉子能奇。隨人趨步庸非俗，取意粧梳自入時。大手只宜臺閤裏，不應猶話鹿門期。
早步湖上 陳造 
忽忽京塵漬客衣，正須軒曠一伸眉。獨行初日葱蘢處，不待游人雜遝時。魚樂暗摇亭樹影，風輕閑弄水雲姿。因循又耐簫歌聒，早晚湖山細入詩。
次韻章守移學 陳造 
千柱崇成儼舊規，小勞移築未爲非。諸儒受業三熏沐，賢守收功一指揮。蕆事此時爭拭目，决科它日看增輝。問玄亦復侯芭事，可但經生識指歸。
次趙解元韻  其一 陳造 
養病年來嬾著書，逢人掉臂睨迂儒。愁邊好客從天下，譚處清風起座隅。愧我多言終不近，似君知已未應無。酸鹹嗜好雖殊稟，政恐渠儂誚太愚。
次趙解元韻  其二 陳造 
興劉止用一編書，萬軸垂籤或腐儒。表表君今超北學，多多我已悔東隅。聲華看續諸公後，爾雅深知一筆無。縮手袖間真老矣，灌園蓄㹀了朱愚。
再次韻呈章守 陳造 
吾儒交賀得宗師，片善盱衡置百非。小駐鋒車宣室召，時觀譚麈頖宮揮。詩壇已許公餘論，鄰燭何曾靳寸輝。此意急須牋阿衮，不因魚稻久忘歸。
次韻章守獵 陳造 
身著邦君小隊中，縱觀虎將萬旗紅。目光注射鷹窺草，電影騰凌馬弄風。忽有清詩驚破竹，更憐蜚翼墮抨弓。南歸又苦車中婦，夢憶分鮮一醉同。
飲殖軒 陳造 
病骨今朝覺倍輕，雲天昨夜已全晴。爛遊花木欣榮處，賸喜風烟指顧生。春草池塘頻入夢，夜窗燈火會尋盟。悵然又與禽魚別，波影沉隄晚照明。
趙使君淮春樓落成二首  其一 陳造 
五鳳規橅到眼中，摘星奇觀欲爭雄。客乘雲氣遊三島，人聽歌聲指半空。便擬瑶盃酌銀漢，何妨醉面受天風。胡床不盡登臨興，未覺邦君後庾公。
趙使君淮春樓落成二首  其二 陳造 
步帳高牙置下方，華筵雲影入風裳。西山爽氣珠簾外，北海芳罇錦瑟傍。賓主前聞無勝事，簪鈿明日賸餘香。一天和氣誰拘檢，付與邦人作醉鄉。
贈趙秀才一首 陳造 
平生心事釣漁舟，邂逅青衫映白頭。肯爲功名戲雕虎，不留顔面對沙鷗。露漙青蓋高荷曉，風約黄陂小麥秋。入眼斜川歸趣好，此身何處不菟裘。
寄興化葉明府進卿二首  其一 陳造 
奧學居瞻數仞堂，業文自笑及肩牆。平時江月工分影，勝日篝燈約對床。身世我方憐枘鑿，風期君肯遽參商。相忘兩舍雖匏繫，當有詩筒訪士鄉。
寄興化葉明府進卿二首  其二 陳造 
一昨連甍較詐狙，缿筩合鬭未良圖。君來嚬笑民之法，政絕鋒鋩古與徒。俗變身如游建德，時清人不畏萑苻。自公日有詩書樂，大府仍無急急符。
贈曹秀才二首  其一 陳造 
不復林逋起九京，空留詩卷逼人清。如君况自鬼神助，擲地應聞金玉聲。敗履人今笑東郭，奔蜂我亦愧南榮。三千奏牘真餘事，側耳齊廷待一鳴。
贈曹秀才二首  其二 陳造 
抖擻胸襟一不優，迂臨惟子肯綢繆。訪書笠澤心摧落，苟祿吳門路阻脩。老去欲追三徑約，客來當辦一錢留。它年水北山南計，更挈詩瓢就我不。
次林計議喜雪韻 陳造 
雪縞長空紵带翻，數知冬意未闌殘。歲功告瑞須三白，客子憑高耐一寒。拍塞閑郊瑶圃闊，晶熒危堞玉龍蟠。歸來凍坐追清賞，重把君詩剪燭看。
次韻朱秀才二首  其一 陳造 
蕭齋愁興倩誰寬，籠鶴昂霄顧羽翰。自昔詩深知武諤，肯辭雨濕過蘇端。心期落落空軒豁，世事悠悠拙控摶。正枕誦君悲壯語，夢隨飛將躡鞮汗。
次韻朱秀才二首  其二 陳造 
儒冠林立更鴻生，經倚菑畬道可耕。便合摘髭書桂籍，未須擁鼻避時名。似聞眕夢成三耳，會見驚人取一鳴。講易露門誰第一，佇君重席振家聲。
次韻石湖居士見梅 陳造 
東風猶是玉爲塵，靜女冰肌小带皴。尚壓芳華擅春事，枉當窮臘議花神。仙姿絕俗遺羣妬，鼎實收功看一新。疎影暗香吾袖手，且容詩伯繼黄陳。
虎丘 陳造 
長日蕭齋類蠹魚，出門春事半銷除。快舒中散飛鴻眼，穩憩文公卧虎廬。塵外風光詩筆底，竹梢禪榻茗甌餘。歸塗定有行人問，底許空青潤客裾。
次王仲衡尚書韻 陳造 
著脚功名馬絡頭，人生君所幾居州。惟公德操朱絃直，映世冰壺白月秋。久已短長冥尺寸，可須骯髒羨伊優。即今千里謳謠地，贏得揮斤五鳳樓。
次韻石湖居士晴窗遣興 陳造 
閶門車馬隠晴雷，我亦臨風詠快哉。平碧際空烟羃歷，蔫紅照影水縈回。園翁門巷初沾絮，遊子杯盤欲薦梅。落晚小家還饌客，旋篘春甕取新醅。
次韻石湖居士遊虎丘 陳造 
山靈知我欲巾車，岫幌雲扃已袚除。竹葆松幢平几席，碧烟紅影認林廬。飯分禪供清無敵，飲屬詩流興有餘。莫話長安牢落客，付渠塵土曳長裾。
寄王仲衡尚書 陳造 
世態翻雲覆雨間，令人合眼夢還山。生平名義非肝膈，歲晚師門要面顔。鷗鷺波寬雖有約，鳳凰城近可容閑。留年看試調元手，未擬安仁賦拙艱。
贈陳簽判 陳造 
熠熠螢光畧露荷，摇摇盃面漲金波。受風正作團欒飲，閉戶深防褦襶過。情話想無雲母隔，新篇應有雪兒歌。揆予可諱劉郎笑，講舌長乾鬢自皤。
京口呈張閤學  其一 陳造 
歸懷未用話南園，卧治于今又北門。但息兒啼寬上意，小稽霆擊取中原。虎頭銳視非無種，獅子當觴且勿喧。更恐譚公家世事，斷無宣勸定驚魂。
京口呈張閤學  其二 陳造 
色辭他日慰凄凉，別去吳山楚水長。蟻國槐安消幾夢，鶴歸華表恐千霜。安排久饜冷官飲，軟語重登君子堂。所惜將迎無暇日，妨人詩律悟濠梁。
題成倅小築 陳造 
主人領客竟成遲，閑殺林園此段奇。勝日阿蓮須後乘，即今佳菊尚東籬。肯來雪壁題詩處，許繼華堂墮幘時。醉後與渠同起舞，一庭花影月迷離。
皇孫壽詩二首  其一 陳造 
寶祚煌煌羨帝祺，天潢餘潤到孫枝。壽星良月占重見，振古熙朝此一時。椽筆紀祥芳草頌，龍樓開笑正含飴。蘿圖况與乾坤永，長款三宮奉玉巵。
皇孫壽詩二首  其二 陳造 
曾簉蓬萊挹德風，日親儒保罄寅恭。學窮奧閫包賢聖，人仰英明肖祖宗。綵服近天仍樂孺，帝觴拜賜更從容。應劉壽語年年事，九萬香牋未闕供。
酬賈學錄韻并送炭 陳造 
何人戴目倚錢神，更問吾徒拂甑塵。醉纈不供詩客眼，弊裘應笑廣文貧。坐看十日澠爲雨，遥想千家桂作薪。貸子曲身當得句，地爐分施臘前春。
次陳夢錫韻二首  其一 陳造 
薄雪晶瑩壓屋茅，未須桂玉計晨庖。已便鹽絮明愁眼，更喜烏鳶得夜巢。小聽騷人賦梁苑，旋看春意滿東郊。忍寒便擬尋梅去，夢想瑶英點舊梢。
次陳夢錫韻二首  其二 陳造 
思君采艾嘆如年，眼底羈愁只自煎。破夢有來驚剝啄，衝泥徑欲跨連錢。新篇端復千年計，舊集猶須百手傳。早晚聚頭三日語，麈邊閑聽有源泉。
次韻朱解元雪 陳造 
掉頭取別未經旬，已積胸中幾斛塵。密雪忽明銀海夜，端憂空負玉花春。筆驅和氣君何健，囊致新詩我未貧。勝日兔園當有賦，可能客右欠斯人。
次韵陳夢錫 陳造 
手板夤緣替荷鋤，從渠爭挾子公書。三年已辦青箱蠹，一飽纔分代舍魚。煙燼萁爐朝兀兀，窗明風霰夜疎疎。獨思把酒看君醉，墨汁淋浪點翠裾。
約二同年游虎丘 陳造 
兼旬閉戶耐寒威，起視晴空碧四圍。黄鳥啼邊忽游子，白龍去後漸單衣。年時尚記尋芳約，老境仍憐得醉希。紅影幽香虎丘路，杖藜携酒莫相違。
次韻陳倅趙宰雙竹 陳造 
兩君深結此君緣，句裏蕭森墮我前。筍茁便應欺瑞麥，詩成端合付雙蓮。窗間儷影斜新月，風處駢梢褭綠煙。會擬韓公頌連理，爲渠小輟枕書眠。
寄王尚書 陳造 
一昨家庭拜帝綸，熊轓催去不逡巡。小遲繡衮昇元輔，復向蓬萊作主人。竹馬未迎歡意浹，蒲鞭重試教條新。詩賡樂職諸生事，筆力誰今斡萬鈞。
次韻嚴上舍 陳造 
待月尚思前度月，中天圓璧不留分。即今霜氣挾靈籟，如許金波乘壞雲。念我吳牛終喘夜，憶君冀北忽空羣。睡魂作魔病作祟，猶頼清詩來解紛。
次韻朱通判嚴上舍  其一 陳造 
蜀莊漂泊闔閭城，獨向陶朱意氣傾。詩寫閑情易爲好，雨鏖炎暑欲爭清。居同蟻穴晴猶閉，歸笑鳩巢老未營。久擬投君渠保社，援毫空復可憐生。
次韻朱通判嚴上舍  其二 陳造 
君家名酒壓吳城，肯向時流取次傾。篘玉誰今窺正色，班荆渠定賞真清。雙壺問字寧能許，一醉留賓不辦營。莫惜驅車餉元亮，須防結襪要王生。
次韻朱通判嚴上舍  其三 陳造 
萬手抄詩遍洛城，老懷可但向來傾。采菱白雪方迭奏，蜚雨曉風相與清。價重欲輸和氏璧，令嚴誰犯伏波營。即今貂尾那容續，更判工夫費此生。
次韻朱通判嚴上舍  其四 陳造 
子元才望未專城，玉面醪敷且細傾。寵辱盡捐身外事，醺酣聊樂聖之清。分甘亦復憐吾老，飲濕終慙不自營。歸去須君傳此法，秫田百畝便平生。
再次韻後篇戲朱  其一 陳造 
淙淙雨勢欲沈城，衮衮辭源亦對傾。闢戶渾疑雲氣近，誦詩如在玉壺清。射知猿臂須穿札，陳怯魚麗且閉營。只把兩君新句法，爲歌豐樂詔諸生。
再次韻後篇戲朱  其二 陳造 
似聞新醖敵宜城，想對簷花又獨傾。別乘工爲海鯨吸，廣文當念露蟬清。投醪頻遣春浮頰，盜印寧無夜闖營。約束長鬚牢閉戶，甕間防有畢先生。
苦雨再次前韻  其一 陳造 
席蚓堂蛙豈趙城，崩空急雨未休傾。青秧可復成堅皂，碧海渠能受濁清。田舍望秋猶萬一，官曹需祿更征營。寶熏定有回天力，即看朝曦指顧生。
苦雨再次前韻  其二 陳造 
底用詩名到鳳城，未妨醉帽笑欹傾。日聞螟蠃譏狂率，目送鯤鵬簉紫清。譚客有時三不對，生涯除酒一無營。鳴鞭走送君能斷，小印親封定好生。
試院贈三同官 陳造 
果飣茶甌意未闌，獨慙衰鬢映朱顔。聚頭長作三更語，屈指惟餘兩日閑。食葉蠶聲行入聽，探珠驪頷不應慳。預憐朱墨秋宵永，咫尺燈窗斷往還。
歸有日喜作 陳造 
夜燈晨飯棘圍重，檻束飛猱鶴在籠。敢效騷人悲迫阨，祇防舉子誚冬烘。摶風定有莊鵬化，得雋從知冀馬空。明日還家壓新酒，菊登金蕊拒霜紅。
次韻袁提刑勞軍許浦中路風雨 陳造 
方隅咫尺儼威顔，窮谷回春不作難。渥澤欲隨金節到，先聲已失鐵衣寒。來時敢憚風將雨，泊處仍聽浪卷灘。天自與公供壯觀，海涵雲物正闌干。
次韻常熟感舊 陳造 
詩囊隨處紀山川，古縣繁雄更海邊。按節將春巡甲壘，循陔回首記丁年。綵衣尚念親三釜，芝檢終當歲九遷。移孝爲忠賢聖事，期公迄反汶陽田。
次韻犒士 陳造 
萬竈連連儼舊屯，朝來喜氣襲人溫。固知除器須平日，政復投醪亦至恩。帝綍函春周壘壁，使星回耀照和門。文經武緯君王聖，汗簡須公紀治原。
次韻回塗打冰欲遵陸 陳造 
轉頭風日破堅冰，未用穿危冒滑行。瀚海無波聊整棹，陽春有脚莫論程。詩情動處髭頻撚，使事閒時酒細傾。馮問逢迎黄髮叟，里間歡意爲誰生。
別趙文卿明府 陳造 
人品推君第一流，論文向我肯綢繆。日從紅粉追譚笑，家置青編紀唱酬。轉首各乘鳬背去，幾時同作鳳城游。臨風莫道書難寄，旅鴈飛還是便郵。
次韻袁丈知府喜雨 陳造 
使君今代段荆州，指顧爲霖旱不憂。比屋便令開笑口，散人亦復掉吟頭。封君擅富寧容數，義廩賙貧可待求。想閲賀章天更喜，津津玉色動凝旒。
次韻袁憲雪二首  其一 陳造 
犯雪回帆歲遽殘，自憐雨澁更風慳。從遊已落鄒枚後，著語渠能季孟間。夢逐蜚僊凌色界，誰因逋客護雲關。獨思快目毗陵曉，玉襯金波妥錫山。
次韻袁憲雪二首  其二 陳造 
天憐梅蕊怯摧殘，善後何妨小作慳。一雪應期真望外，三詩說喜想顔間。瑶花已兆食四鬴，沉炷爲通天九關。捲帳盍酬民氣樂，蘇臺持酒挹湖山。
贈趙步帥 陳造 
出處升沉轉首非，無端顛倒念分違。瘦羊博士尚骨立，白馬將軍今肉飛。共仰鈎陳明帝極，少須尺箠下金微。爲公草罷平羌檄，徑指淮鄉舊釣磯。
壯觀亭爲真州作 陳造 
頻年入夢此躋攀，驟覺平時氣象還。吳客到應忘月觀，淮鄉勝不數平山。飛檐曲檻霄霏處，疊嶂橫江几席間。見說能詩好賓主，風雷落筆每乘閑。
次韻吳江陳學長送行二首  其一 陳造 
詩人六十合恩袍，平日周庠重譽髦。舊學堪重漢儒席，新文欲僕楚人騷。等觀得喪心無累，飽閲豪英眼更高。聞道青箱富嘉頌，詔音早晚召王褒。
次韻吳江陳學長送行二首  其二 陳造 
白首詩書未亢宗，還紆墨綬揖王公。玉堂金馬拌身外，法護僧彌且眼中。自詭噓枯酬雅志，肯從束濕就奇功。垂虹高士知心客，定信襟期出處同。
次韻張丞月試士人 陳造 
居有齋庖教有官，諸生肯復計安閑。充庭數貢知非遠，造物于人本不慳。思苦得無金注拙，眼明終眩錦花斑。自憐慣秉雌黄筆，案牘如今拄屋山。
次韻答張丞 陳造 
顧省辭華分槁乾，簿書堆裏作粗官。客懷止飲仍多病，海氣乘秋早戒寒。好語相濡真禁臠，不才持答欠琅玕。從今惡况能排遣，日課君詩一再觀。
次韻張丞二首  其一 陳造 
夫君腹笥盡奇謀，每叩談鋒聽不休。誦賦久嗟無此作，薦賢端合拔其尤。小遲榮路觀掀趠，聊爲同寮蓋謬悠。政恐諸公有推挽，平時果藝仰由求。
次韻張丞二首  其二 陳造 
槁梧閑據自沈吟，投老真成負此心。酒沃渴鯨悲事往，官隨跛鼈笑吾今。進爲終愧周人朴，歸去曾無陸子金。尚頼君詩慰牢落，時清聾聵發純音。
再次韻二首  其一 陳造 
鉛墨才爲一飽謀，還因跋疐賦休休。南州習俗難馴擾，北客迂疎易悔尤。世味辰星今落落，歸心風旆正悠悠。知非况自五十九，爲問衰翁底更求。
再次韻二首  其二 陳造 
自揖高人擁鼻吟，湖濱詩酒便論心。天教聯綬同民社，日許挑燈訂古今。刺眼未妨翻著襪，躍爐寧問不祥金。簡編自有千年計，遲子追還正始音。
次韻周秀才 陳造 
暇日枝筇對摇落，衰年悲感爲誰多。政疎里俗有囁呫，身遠貴遊無孰何。耐病阻陪吹帽醉，祛愁聊復擊罇歌。詩來起我湖海興，夢逐狎鷗分白波。
正覺寺 陳造 
細穿詰曲上高寒，一鷲青冥杳靄間。欄楯欹浮滄海影，東南重見紫金山。方壺入眼鯨堪跨，璧月依人桂易攀。聞說老禪佳寢飯，一生無夢落塵寰。
次韻張丞 陳造 
邦人邑吏總堪憐，茶供爐熏共籲天。占雨幾孤霞粲曉，望霓何啻日爲年。翻黄已熟村村麥，平淥行看處處田。擬倩龍公作霖手，更煩終惠息頭燃。
次韻任解元喜雨二首  其一 陳造 
寄語今年主雨神，當知小雨未康屯。人心正切霶𩃱望，農事深愁晼晚春。朽壤舊嘗封蟻穴，停雲空復疊魚鱗。鯫生宿藴天人學，無計王前拜手陳。
次韻任解元喜雨二首  其二 陳造 
跪奉爐香幸見憐，人言匹庶可回天。及今一睹盆傾勢，滿意重占斗覆年。僅息黄塵昏永晝，幾時翠羽冒中田。此心安得頑如石，水旱豐凶付偶然。
次韻陳秀才二首  其一 陳造 
吏治因循俗已疵，可無柱後濟寬慈。顧慙德化一何取，敢意古人三不欺。剔蠹方圖洗熏染，放麑端復惎衰遲。成君今段萊衣笑，莫更風前賦百罹。
次韻陳秀才二首  其二 陳造 
七字開緘粲陸離，元非劍氣燭圜扉。夜光信出老蚌殻，錦段遽分鄰女機。庭賦繼今行北闕，市娼過眼忽南威。蜚騰可但榮親計，我亦他年得儁歸。
元日 陳造 
爆竹聲中雜笑呼，斗杓插海寺鐘初。椒觴带夢隨小飲，桃板得詩仍自書。愒日晚塗知內訟，占風吉卜定非虛。新年舊管新收累，大府隆寬儻貸予。
次韻張丞  其一 陳造 
縣人燈夕舊嘗看，夜敞窗扉曉不關。勝賞繼應追俗尚，晴暉巧與破天慳。招邀便擬日復日，容易遽吟山上山。更乞紫姑豐樂語，爲添喜色到顔間。
次韻張丞  其二 陳造 
長日官曹迄未閑，佳辰一笑頗相關。萬情同樂那容失，四者來并每坐慳。歌酒恐孤燈市月，烟霏猶曀海門山。龍公可復會事發，汛掃陰霾彈指間。
再次韻 陳造 
好時好節工惱客，投老祇思深閉關。鶴膝痛醫終是病，蛾眉公奪豈容慳。浩歌已減落梅曲，苦思更妨頹醉山。冷語陋姝何所似，貧家矮屋劣成間。
十四夜丞和章來復次韻 陳造 
衰年寢食僧齋似，甚欲持盃解入關。桂魄元非月蛾靳，韭葅終笑庾郎慳。不成小醉穿燈市，又作相逢嘲飯山。思澁徒貽山婦怪，羨渠飛雉落黄間。
十六夜張丞有詩次韻 陳造 
燈夕勝遊皆遻意，可無歌酒答豐年。雲藏玉斧重修月，樂奏壺仙小隠天。鴈陣低空危欲墮，龍公驅雨未成眠。惟應鐵鎖銀花句，落紙明朝萬口傳。
張丞再有詩次韻 陳造 
仰高排奡玩清圓，學力卑摧舊判年。後進或夸金擲地，前修猶是斗橫天。晚規省語安衰病，暇復分題攪醉眠。祇有君詩追古作，未忘緗素遣兒傳。
再次張丞韻 陳造 
龍職陰晴肯轉圜，寒侵春事倍常年。彌旬稔聽盆翻雨，一室何殊甕裏天。多病可堪嚴酒戒，高舂未憗枕書眠。忘憂蠲忿疑無策，小草論功亦浪傳。
次韻王簽判 陳造 
奧學聞君不近名，聲華猶是壓時英。詩篇向我肯揮掃，句法驚人渾老成。未厭泛蓮依衛幕，只今薦鶚達周京。明朝置酒當投轄，萬斛洪源看倒傾。
次韻自序 陳造 
丁年拾芥視功名，可但紉蘭茹落英。深愧官曹無所補，向來志願幾餘成。分營伏臘耕淮壤，久絕音郵到帝京。尚有好賢餘習在，老懷端合向君傾。
次韻戰艦 陳造 
下瀨千艘舊擅名，漢家虓將况飛英。呼韓款渭人胥後，小耿平齊事竟成。擊楫定無違廟算，覆盂端有奠神京。聖君動靜天人合，持滿何妨亦定傾。
次韻招飯不赴 陳造 
吏能儒業實慙名，晚喜論交蓋代英。千里久勞魂夢往，一歡猶阻咄嗟成。粲花論勝違頻聽，擊鉢詩工况莫京。別後槱溪縈望眼，此心川水漫東傾。
即事 陳造 
江漾晨光入縣門，樓斜晚影到漁村。海聲不爲無風靜，山色居常带霧昏。問俗即今防愒日，來時撫事錯銷魂。浮生寄寓君恩重，未覺天涯異故園。
勞農浄居贈皎啟二僧 陳造 
勞農今喜復南轅，夾道扶携亦笑諠。縣尹庶幾無疾病，山人迎送耐頻煩。芼葱湯餠聊堪飽，出甕春醪半带渾。惟有爲民真實意，異時陳迹付公言。
題林監稅漁鄉小樓 陳造 
半是蜚軒半是樓，主人雅趣寄滄洲。晨霞莫靄紛濃淡，越舶番檣閲去留。徙倚想君舒醉眼，從容須我掉吟頭。病來止酒便高卧，幾夢烟波沒白鷗。
九日登樓 陳造 
縣曹逢節猶忙迫，陰雨乘秋每接連。九日歡娛異前日，幾年晴霽有今年。湖山入座褰珠箔，萸菊挼香薦玉船。帽委西風判一醉，故人應未笑華顛。
鑑湖道中 陳造 
風烟佳處放歸橈，吟坐篷窗首屢搔。萬壑千巖爭獻狀，三江九堰自忘勞。尚多菡萏張秋錦，少待蟾蜍印夜濤。繚碧森青誰子宅，未容載酒訪清高。
言懷二首  其一 陳造 
此身與世分相違，可是平生不見幾。知己方占白雞夢，寸心已傍碧山飛。周旋觴詠須三益，斟酌行藏欠一歸。甓社湖西隠君子，爲翁應掃釣魚磯。
言懷二首  其二 陳造 
自是三生賀季真，亟應收拾水雲身。蜚鳬吏隠聊同俗，飯犢生涯且耐貧。林壑風烟當未憗，利名韁鎖聽橫陳。世間靜者猶張邴，老境婆娑定笑人。
贈陳居士 陳造 
昏宦冥冥墮急流，羨君高謝此籠囚。能詩似是林和靖，博古寧慙許散愁。上藥化金纔頃刻，虛舟觸物信沉浮。何時我亦休官去，對卧元龍百尺樓。
次諸公韻 陳造 
回首舟餐野店棲，何殊子美詠青泥。朅來賢將先回盼，徑上詩壇許命題。舉白爛陪山簡醉，凝香到有武陵迷。異時過計今方悔，曾慮談間彼子西。
對雪小吟次前韻 陳造 
翻鴉啅鵲暝爭棲，舞絮郊原雪冰泥。已綴瓏璁分檜柏，併揚光彩賁榱題。撚鬚句好無前勇，索酒人歸有後迷。客子鬢毛今愧此，忍寒挾策市橋西。
再次韻謝張守得新居 陳造 
得巢歸翼愜卑棲，尚卷風茅落凍泥。病樹緣階旋培植，舊書堆案細籤題。地非新野聊龍卧，人似東屯賸客迷。身世只今供冷笑，百川東注月行西。
再次韻呈張守  其一 陳造 
烏衣雛燕正依棲，又見南風遞赤泥。宣室殊恩子夜對，天章清問御書題。可無上藥蠲民瘼，有待司南覺世迷。好在論功繼皋益，毋庸問管凟曾西。
再次韻呈張守  其二 陳造 
朋舊携持過陋棲，炊香瀹雪鱠拖泥。酒澆礧磈聊娛老，詩愬酸寒最切題。種秫集功今有約，對棋銷日不嫌迷。千奴別去平安否，時欲拏舟甓社西。
聞盱眙北使信感事再次韻 陳造 
猰犬妖狐合故棲，函關底限一丸泥。幄中已辦吞青海，甲外寧惟馘白題。犂老上庭煩指顧，笞中行背問顛迷。提封舊物渠須計，一候鞮汗更向西。
雪晴再次韻 陳造 
璇穹瑩澈晴風後，曉日初融陌路泥。老檜蒼筠潛動色，迎春送臘好分題。藏春僧閤心曾戀，闖海山亭夢到迷。回首桑陰三宿舊，鄮城東去虎存西。
對客再次韻 陳造 
客來一笑同鄉味，便粉秋菰刷藕泥。糟浥子薑仍舊法，籠緘乾笋儼新題。白魚紫蟹空濡沫，窘兔驚麋想碭迷。自揣臞儒合蔬糲，放麑終恐愧巴西。
述懷再次韻 陳造 
高車駟馬笑雞棲，亦笑餔糟與汩泥。魯酒得間聊復飲，晉輿投老偶然題。春冰自水收新悟，雨矢無鄉悔舊迷。尚有平生山水癖，未妨遊戲向京西。
次韵嚴文炳兼簡張守二首  其一 陳造 
嬉遊有願自今償，回首春容已浩茫。霽景偏遲張錦地，小園秀出卧雲莊。梅林破玉香沾袂，池水摇漪淥泛堂。茶具筆床陪語笑，未妨日飲慰還鄉。
次韵嚴文炳兼簡張守二首  其二 陳造 
梅梅柳柳護深行，倦客重遊眼更明。谷鳥自應尋舊約，渚蘭潛欲換新萌。詩工已可醒人醉，賦就當須冰坐清。老我客渠真得計，夢魂無復鳳凰城。
再次韻二首  其一 陳造 
宋璞隋珠不當償，平時佳思墮荒茫。老規種秫師陶令，備有前茅愧楚莊。蜂鶴攪腸空軋軋，鸛鵝嚴陣怯堂堂。即今全勝輸公等，自占床敷霸睡鄉。
再次韻二首  其二 陳造 
欲轡青驄試小行，擁衾待得曉窗明。端知霽日渾無價，可信啼鳩識未萌。勝處風烟堪一醉，是家池館擅雙清。不憂兒輩妨人樂，倚頼詩豪五字城。
再次韻二首  其一 陳造 
郡政只今多暇日，名園欲到指蒼茫。能詩有客憐侯喜，好士惟公繼鄭莊。促膝未妨澠似酒，轉頭當復玉爲堂。聯金綴玉真吾事，賸刻堅珉表士鄉。
再次韻二首  其二 陳造 
近墅何妨一再行，後車應著老彌明。詩成直壓搶榆上，譚勝寧容鄙吝萌。鷗鷺一灘窺語笑，松筠千挺峙寒清。從今好繪斜川集，莫靳流傳到帝城。
再次韻張德恭二首  其一 陳造 
公家父子書林傑，力探希微析混茫。膝上風流識文度，鯈游領解契蒙莊。六花陣勢容摩壘，五鳳規模見肯堂。自嘆吾兒豚犬爾，祇宜耕牧守窮鄉。
再次韻張德恭二首  其二 陳造 
平日疎愚但意行，每從師友仰高明。如君况是庭蘭秀，向我防譏凍芋萌。柏悅懸知待松茂，渭流終不溷涇清。新詩應敵纔餘事，紙價于今貴列城。
文炳近歲節感愴作詩寬之 陳造 
嚴侯才氣舊無朋，晚作江淮肉食僧。飽對風烟吐膏馥，時因節物動銷凝。君今宛是林和靖，我亦何如杜伯升。濁酒寒菹共一笑，未妨同剔課詩燈。
再次韻復文炳 陳造 
君猶芹泮老賓朋，我似房公再世僧。烟徑幽尋春澹沲，月窗冷語夜澄凝。人情感舊多爲祟，酒盞澆愁更計升。笑命棋枰同永夜，旋添萁火上篝燈。
再次韻呈張守 陳造 
使君劉白信其朋，笑我頑然粥飯僧。打睡正便簷日煖，味詩還喜蔗漿凝。破陰風軟梅猶小，弄影雲疎月漸升。一自藏鈎得新句，莫停吟筆到燒燈。
再次韻贈張德恭  其一 陳造 
老尋詩法得良朋，轉處驪珠悟後僧。帝所宮商中夜奏，仙盤沆瀣未秋凝。樂天不幸逢元稹，季友而來有彥升。交手當家親父子，爲君別本記傳燈。
再次韻贈張德恭  其二 陳造 
辭鋒森列看分朋，退作窮山苦行僧。每讀嚴詩驚我倒，亦知舜績待公凝。絲綸指日從天下，閶闔摩霄接武升。更想班衣奉親壽，五雲低護九枝燈。
再次韻贈張德恭  其三 陳造 
闖門不乏遠方朋，辟席渾如問話僧。筆底煙雲無盡藏，譚間霜霰不寒凝。身行建德歡謠裏，人在春臺瑞日升。老子生涯漫訾省，擁書猶傍短檠燈。
再次韻贈張德恭  其四 陳造 
同門誰定肯論朋，拙似苕鳩嬾似僧。病減不辭詩語拙，歸來少貸客愁凝。老欺鬢髮絲千丈，糴仰官倉日五升。臺閤中天清夢斷，分眠山店問漁燈。
都梁塗中 陳造 
西來行路未妨長，敢指淮山作異鄉。隨處饋漿驚禦寇，有人酬藥話韓康。柳方弄色新經雨，雲似多情巧護霜。風俗淳厖節物好，一樽時與倒詩囊。
謝鄒祕正惠淮白呂判院送酒 陳造 
簷鵲聲前拆鴈書，雙材有底到蝸廬。潔樽幾夢沾膏露，下筯于今薦腹腴。仙府流霞端伯仲，徐州禿尾但臺輿。寒人醉飽何緣靜，徑攪詩腸撚白鬚。
寄章茂深郎中二首  其一 陳造 
州麾郎省未華顛，解組歸來作地仙。杖屨良多閑日月，亭臺仍占好林泉。青奴白牯冰壺裏，墮絮漂花醉眼前。政用著書傳我輩，未須緘口縛枯禪。
寄章茂深郎中二首  其二 陳造 
立譚當日受知深，不待陳情道古今。高會幾陪山簡醉，長篇許爲愛卿吟。歲華遷謝心雖在，世路崎嶇老不禁。擬近卞山謀卜築，借公泉水濯塵襟。
自適三首  其一 陳造 
自憐老瘦仍癡絕，每强衰顔趁後生。療癖無方了詩課，迷魂有寨對棋枰。繞床不著阿堵物，玩世何須身後名。倚頼兒曹解人意，典衣長得解餘酲。
自適三首  其二 陳造 
渺漭湖天入短篷，心期祇許白鷗同。人言火食閬蓬客，自命官身田舍翁。酒可銷閑時得醉，詩憑寫意不求工。更那長日溫書眼，一送蜚鴻下遠空。
自適三首  其三 陳造 
雲水爲家百累無，意行從昔畧方隅。飲忘醒醉狂常爾，夢到無何午未蘇。遺俗可辭翻襪錯，付渠陰作負舟趨。譊譊禮法工相聒，閉戶仍防大小儒。
正月十四日雪 陳造 
鄉園燈市頗豪奢，客子扁舟恰到家。月姊層雲藏寶鑒，雪神千手撲天葩。未容火樹陪宵燕，謾說江梅擅歲華。苦憶醉穿羅綺陣，小軿吟度赤城霞。
送七子赴省 陳造 
旋轉璣衡運化樞，嗣皇襲六待耆儒。斗南譽望俱難匹，鄴下才華舊不孤。郡賦今推作者並，王庭可但諍臣趨。竹林昔隠休回首，四輔三公此首塗。
次韻胡元善 陳造 
柳間鶑友羽衣輕，花外溪流鏡面平。勝處過君時得醉，今春屬我老歸耕。吏塵祇可黄粱夢，棋社聊尋白鷺盟。猶計浮名孤樂事，風煙滿眼得無情。
張守招隠 陳造 
春風吹作萬家春，誰得聯鑣從使君。微徑問花同載酒，深堂剪燭細論文。王郎把臂簪仍盍，嚴老呼舟首又分。安得雲龍隨上下，佳辰不復嘆離羣。
次韻張守勸農  其一 陳造 
東郊春好近清明，小隊相羊爲省耕。扶路人歸皆喜色，應時雷殷亦和聲。不妨密雨催花放，有底屯雲妬月盈。遥想一尊同客夜，燭花未剪已詩成。
次韻張守勸農  其二 陳造 
眼向囊書老不明，合遵寬教事農耕。雨餘驟變菖條綠，曉起欣聆布穀聲。譚笑俾民無死徙，豐凶轉手有虛盈。衰翁倍荷殷勤意，緘致無非翠織成。
次韻王勉夫晚春 陳造 
送春無酒未須嗟，却有新茶試大家。便愜輕凉生小扇，獨憐撲蔌下蔫花。霜膚解籜初嘗筍，怒癭因誰擬問蛙。嘉樹著行森羽葆，翠青疎密儼排衙。
次韻張守遊趙園 陳造 
躬挽慈輿訪小園，徑𣂏和氣滿壺天。微風會意祛輕暑，紅藥多情駐晚妍。欬唾生春見能事，平反供笑掩前賢。奉親得句無窮樂，不學狂生卧酒船。
次韻張守王勉夫二首  其一 陳造 
兩雋詩聲敢重輕，蒼山對峙大川傾。形爲幼眇無遺恨，有入題評莫遁情。未許曹劉夸獨步，不應邾莒合逃盟。清篇讀罷重看鏡，似覺青絲鬢脚生。
次韻張守王勉夫二首  其二 陳造 
世味平時蟲臂輕，獨留意氣與君傾。向來繾綣資磨玷，擬話分携已愴情。盛際功名方策足，他年車笠肯渝盟。漢廷取重張廷尉，可待區區結襪生。
再次韻送張守  其一 陳造 
目送歸帆風翮輕，贈詩還笑字欹傾。如公風義仍知己，計我隆污合用情。想覲龍顔新得意，未忘牛耳舊同盟。周旋尚可諸公後，肯放江湖了此生。
再次韻送張守  其二 陳造 
未解州符累已輕，辭源滿意酒邊傾。頡頏前輩真無愧，褒拂迂儒每過情。老境更堪聽別語，書郵當復固齊盟。吳山正合供酬唱，安得風前兩翼生。
再次韻送張守  其三 陳造 
唾壺聲裏晚凉輕，風自虛徐月自傾。詩好要從知者道，格高今識古人情。三熏誰定分膏馥，十襲吾方守詛盟。預恐幽居念離索，時須開卷慰愁生。
再次韻送張守  其四 陳造 
性資凉踽繫時輕，青眼惟公底裏傾。砥柱頹波儲碩望，陽春窮谷見高情。青冥蜚上應回首，陸續詩來可待盟。念我老無當世意，擬從樵牧寄餘生。
次韻常倅俞君任二首  其一 陳造 
匆匆同醉記前年，客路重逢亦偶然。理窟扣君彌入域，生涯憐我欠加鞭。了知富貴難投足，共約歸來徑息肩。舊欲將雛卜鄰去，未應須辦十牛田。
次韻常倅俞君任二首  其二 陳造 
與君顔面各臨年，同滯江湖恐不然。虎兕向來甘曠野，驊騮寧復待揮鞭。政成合進凌霄步，客裏猶擡斲句肩。人品國華君可仰，豈應學我賦歸田。
又悼石湖老人 陳造 
老商笑不待三年，枵腹人人得果然。商俗均霑傅巖雨，中行羞死繞朝鞭。探原已茹丘軻胾，落筆聊差屈宋肩。緬想神遊知有處，定驂鸞鶴戲芝田。
再次韻酬俞君任 陳造 
闖首亨衢屬壯年，即今奔騖恐徒然。時情合退羊腸步，宦路難加馬腹鞭。朱紫浪驚流俗眼，風騷要拍古人肩。歸休計辦君當賀，兒輩新營種秫田。
再次韻呈楊侍郎 陳造 
左符得請未逾年，民譽朝評兩藹然。補衮工夫舊荷橐，承流政績暫蒲鞭。周衡可迓須分陝，孔室容窺顧及肩。側佇翹材著枚叟，看公親反汶陽田。
楊侍郎召飯再用韻 陳造 
昇沉渠敢話齊年，妙句推褒輩行然。高燕况叨瓊作醴，凡駘底稱玉爲鞭。歌終畫扇猶遮面，舞困欹花半壓肩。此去雋遊縈客夢，夢陪笙鶴下瓊田。
郝澤民主簿贈詩次韻二首  其一 陳造 
夫君糠粃視錢神，詩逼黄初論借秦。義槩咸推天下士，簿曹聊見宰官身。茶香延客自不飽，書幣踵門誰可人。從古功名多晚節，相逢雙鬢未妨新。
郝澤民主簿贈詩次韻二首  其二 陳造 
薄宦年來尚轉蓬，忍將榮悴問虛中。共憐杜老諳爲客，不訝元忠厭作公。勝日笑譚方衮衮，殘冬光景苦匆匆。棋枰得雋詩反水，誰信吾徒舊諱窮。
再次前韻二首  其一 陳造 
解纜征塗一愴神，房陵十舍望西秦。苦無勳業裨昭代，久分江湖著老身。三楚上遊常定伯，六朝陳迹渺愁人。不緣俛仰悲凉甚，可博臨風得句新。
再次前韻二首  其二 陳造 
起柁揚帆趁便風，狎鷗驚鴈水煙中。裹香薦彘聊隨俗，計日聽雞等自公。詩句滌愁收一一，酒杯澆別悔匆匆。與君二紀陳雷契，猶遣時人笑兩窮。
登平山堂 陳造 
平山堂上命琴樽，前輩風流肯見分。戀客嬾斜當檻日，藏山不斷隔江雲。吟牋得意窺天巧，醉面禁凉減纈紋。杖策歸來新月上，落梅如雪點風裙。
郢州二首  其一 陳造 
古郢繁華得少留，披雲更喜識賢侯。徑容拱挹侍譚笑，怪底咄嗟成獻酬。羅綺香中偷醉眼，蕙蘭叢裏掉吟頭。何如白玉堂中客，試問樽前小莫愁。
郢州二首  其二 陳造 
滿慰人間渴雨心，未收雲靄定爲霖。憐渠沾水論涓滴，况我行舟苦滯淫。已漲麥田千里碧，更添沙料一篙深。小軿會指晴山去，布穀提壺各好音。
春日客中二首  其一 陳造 
平時謾說醉爲鄉，對景今如石作腸。老去猶興客中嘆，春來剛制酒邊狂。露桃煙柳爲誰好，蜂蜜燕泥徒自忙。紅紫打圍歌笑地，暮年多感怕思量。
春日客中二首  其二 陳造 
芳時已嘆鬢毛斑，何况棲棲客路間。杯酒故人千里隔，錦囊著語一春閑。燕鶑飛處頻回首，桃李香前合厚顔。昨夜東風貸庭竹，少容歸夢到家山。
石城 陳造 
山巖水繚石爲城，千古餘風尚典刑。競詫君王啟藍縷，不無艇子載娉婷。流連猶問圭堪柲，兆朕虛傳蜜作萍。更惜讒鋒發蘭尚，祇今日月炳騷經。
次韻程帥遊習池三首  其一 陳造 
牙纛猶容後乘追，枕書不出此何時。香飄玳席千花塢，影倒粧光百子池。詩句肯藏捫虱手，仙曹容著牧羊兒。回思行李冒塵土，更喜百憂偷一嬉。
次韻程帥遊習池三首  其二 陳造 
清明勝賞尚容追，不減觴浮曲水時。坐覺晴雲戀歌扇，看供吟筆瀉天池。春光有底遽如許，酒量勉添些子兒。可但大堤民氣樂，啼鶑語燕共嬉嬉。
次韻程帥遊習池三首  其三 陳造 
青編勛業笑談追，千載生賢瑞聖時。竹帛會書河似带，封疆不止漢爲池。玄譚日屬王平子，妙語心輕謝客兒。來歲賞花應帝所，賡歌宣勸倍歡嬉。
春雨贈陳主管 陳造 
初宵微月尚窺簷，雨脚斜斜曉入簾。春謝歡悰風處減，愁將老色鏡中添。頗思甫里陪觴詠，不嘆周南更滯淹。倚頼宗盟慰牢落，得閑詩筆未妨拈。
陳主管招飲 陳造 
鵲拳庭竹語頻頻，忽有書來寂寞濱。盛事許同花燭夜，芳辰仍醉綺羅春。璧聯香閤初鳴鳳，霞泛仙觴定脯麟。更辦歸裝攟珠玉，一時人物各詩人。
山行寄程帥 陳造 
雨餘支徑濕平沙，恰稱卑官下澤車。雜樹暝烟森立槊，亂峰迎客儼排衙。水禽時弄蹁躚影，野草爭開細碎花。久憶山行此如願，不應回首更思家。
次日再次韻三首  其一 陳造 
山行風色怒飛沙，山末屯雲湧砲車。伏軾不容同蝶夢，問炊猶可趁蜂衙。龜魚泛淥熹晴日，草樹留春著晚花。暮憩自憐塵滿面，五漿先饋定誰家。
次日再次韻三首  其二 陳造 
微吟緩步愜晴沙，聊謝愔愔載婦車。時遣貰貂邨店酒，回思縛虎長官衙。春山好著屏中色，吟筆誰添錦上花。不妨習池風月主，只今何處問詩家。
次日再次韻三首  其三 陳造 
鷗雙鷺隻傍汀沙，却匯沙汀過客車。清吹解撩叢竹嘯，高山如受衆峰衙。寒生碧澗懸魚網，潤著蒼崖賸土花。所惜隔牆紅紫滿，行行無暇訪山家。
穀城道中 陳造 
何許珠襟繡袂娘，額黄胸粉自新粧。野芳貪折髻丫重，蝴蝶亂隨裙幅香。緩唱采菱空答響，小留挑菜翠盈筐。漢風未許休喬木，行客相逢莫漫狂。
再次習池詩韻寄程帥二首  其一 陳造 
南園勝絕真堪畫，邊上誰爲李伯時。山納嫩嵐侵密坐，花駢紅影闖清池。吟牋傳遍鴛鴻友，舞袖輕于翡翠兒。東府西州皆四鬴，若爲長伴酒邊嬉。
再次習池詩韻寄程帥二首  其二 陳造 
春意垂垂如我老，客懷領畧欠當時。倏驚鶗鴂鳴清晝，便有蜻蜓點碧池。酒榼相過但溪友，錦囊餘幾問廬兒。芳辰渠盡人離索，苦念從公乘燭嬉。
次韻寄王帥屬 陳造 
才華奔逸可能追，我識王郎自壯時。酒處每看鯨吸海，書成還想墨爲池。窮交徒自憐東野，孰看于今敬道兒。莫靳詩筒數還往，人生何處不兒嬉。
次韻寄陳主管 陳造 
軺軿七十曉相追，記得張園敘拜時。香襯蕙蘭來北里，雲隨笙鶴燕仇池。朋簪重盍寧人力，貧仕居卑聽化兒。祇冀幕蓮分靫菂，詩壇棋社與閑嬉。
諸公邀留不及赴次前韻寄謝 陳造 
一失濃歡悔可追，故人應念獨醒時。回思翠幕圍香霧，定復長虹起硯池。照應鼎來聯璧客，風流羞死聚蚊兒。當時枉重千金諾，不見芳辰卜夜嬉。
次韻謝程帥復遊習池見寄二首  其一 陳造 
名園壯觀還前日，禊事追遊可後時。試問繡筵張綠野，何如詩客到昆池。綺羅香外鶑偷眼，花柳稀間鳥哢兒。定許此民同此樂，春城無處不嬉嬉。
次韻謝程帥復遊習池見寄二首  其二 陳造 
風流羊杜不勞追，况復輕裘緩带時。醉倒莫孤桃李月，詔歸恐便鳳凰池。政傳西蜀中和頌，筆跨東京大小兒。我亦抄詩支郡去，公餘吟玩取娛嬉。
復次韻寄程帥二首  其一 陳造 
節物匆匆可挽追，直須樂事趁芳時。行春倏喜花圍屋，借景何殊月在池。對酒不無桃葉女，扣舷却笑木腸兒。山家有約須重到，定放遊人張水嬉。
復次韻寄程帥二首  其二 陳造 
人家禊祓競攀追，刺史春遊正此時。羯鼓聲中花作錦，壺籌多處酒爲池。絕須絲竹娛安石，賸有篇章付雪兒。聞道續貂容下客，老無佳句坐荒嬉。
留交代韋倅 陳造 
山城老稚競攀轅，况復官曹辱後先。敢愛一樽追笑語，未妨五日作留連。天香國色酡顔去，渭北江東把臂前。已辦明朝開煮酒，絲桐小置式微篇。
觀山刑鵝夜歸 陳造 
巢鵲枝蜩已罷鳴，風聲露氣可勝清。人諳淺瀨安然度，月隔高林未肯明。却亂宿雲尋去路，漸因更鼓辨孤城。誰知歲事關心切，翻憶衝泥傍險行。
禱雨鳳凰山二首  其一 陳造 
跨鳳西來得好山，千年人與鳳俱還。本規法席專嶄絕，先遣山靈鑿捍頑。聞道碧泓嚴水印，試携清醥闖雲關。此心炯炯龍應識，莫遣歸塗更厚顔。
禱雨鳳凰山二首  其二 陳造 
人心神理未交孚，敢愛微軀走道塗。雲氣滿山空夢永，秧畦夾澗就焦枯。罷羸眼看號庚癸，感格吾猶愧鼓桴。老去憂民心易折，龍公高卧得知無。
病起二首  其一 陳造 
吏民兩兩議公癡，簿領空勤笑語稀。元亮有詩新止酒，休文多病不勝衣。飛塵嬾拂孤三絕，止水初澄悟百非。窗度凉颸殘午夢，閑聽喜鵲啅斜暉。
病起二首  其二 陳造 
即病偷閑却自怡，坐憑竹几獨多時。銅爐烟畔熏風度，藥臼聲中晝漏遲。政自腐腸嚴酒戒，不應了事悔兒癡。凈名文惠誰優劣，爲問沾沾造化兒。
寄高郵僧 陳造 
門巷蕭然草不鋤，小軒祇置兩團蒲。惟師表表叢林秀，眷我凉凉山澤臞。晨飯每同三韭陋，夜棋常辦百籌輸。一書未負西飛翼，滿寄清風到座隅。
苦雨 陳造 
連月奔趨禱雨壇，即今積雨厭濛漫。蒼天信自有時漏，后土不知何日乾。坐想田疇淪沼沚，忍聞升合換罷紈。縱陽援溺知無術，慙愧身爲撫字官。
客次小憩 陳造 
竹屋深明許息肩，田家延客解欣然。霜枝高掛頳虬卵，風砌初摇白玉錢。得飽祇疑珠作粒，汲深仍詫乳爲泉。譚間更笑狂沮溺，政復知津未是賢。
騎過山村 陳造 
烟村面勢枕蒼山，一徑循山作屈蟠。入望高幢羅翠密，掛空匹練噀清寒。吟髭撚白迎風去，粧面駢紅倚戶看。頗似騎馿後山老，倩誰粉墨灑豪端。
杜母 陳造 
杜母遺芳豈遠求，田功誰比此邦優。麥疄桑隴疑淮左，近水遥山似秀州。樓識景疎知俗美，亭因思孟各風流。我來眷眷淳厖處，比屋嬉嬉路載謳。
次韻程帥二首  其一 陳造 
滿懷披霧慰生平，到日音容隔暮城。想見舟中留郭泰，可能酒處欠公榮。韋家相業應門戶，謝氏才華况弟兄。愧我携兒在塵滓，寸田墝埆望茨京。
次韻程帥二首  其二 陳造 
人間塵不到籌邊，詩老乘閒思湧泉。千佛香名仍世繼，一燈素業自家傳。斗城一去嗟多病，賓幕重登便半仙。要看諸郎各行馬，染鬚膏面計留年。
再次韻  其一 陳造 
門第應疑甚不庭，翩隨府檄下山城。江梅作意先秋拆，檻菊多情擅晚榮。飲處凝香嚴畫㦸，客間張丈間殷兄。主賓縹緲蜚埃外，信有人間小玉京。
再次韻  其二 陳造 
從公囊筆看西邊，不比分弓出酒泉。觴詠每忘秋漏永，平安晏有夕烽傳。痼腸頓已蜂腰病，妙手親逢鶴背仙。歸捋霜鬚詫兒子，爲翁試校故新年。
再次韻  其三 陳造 
橫前整整萬全兵，自笑空弮借背城。更遣齊竽混東郭，坐令鵠卵化南榮。黄陳得法仍宗派，甫白論情自弟兄。顧我無能鄒賈役，放公筆力擅西京。
再次韻  其四 陳造 
因詩衰病顧徒然，鑿井今猶未及泉。藥幻霜鬚端有待，囊緘玉唾愧無傳。冥心擬學無言子，授訣今猶不老仙。探妙衛生俄兩得，信知穮蔉解逢年。
再次韻小雪餘言別  其一 陳造 
舞霙飛霰閙中庭，已辦持盃聽渭城。漢水襄山驟漂忽，早梅晚菊自枯榮。雪神作意凌風伯，客子歸途待日兄。蹀躞霜蹄從踣鐵，穿林䠞石賦于京。
再次韻小雪餘言別  其二 陳造 
語別詩翁玉麈邊，已催歌舞壓香泉。日陪色笑庸何取，橐攟篇章敢浪傳。還舍賸書銀筆字，今朝猶是玉壺仙。後山幸自坡公客，誰遣離懷愴暮年。
送詩陳惠伯 陳造 
危樓深室桂爲堂，題品端宜虎豹章。歷數諸公皆大手，尚須此老索枯腸。馳神幾夜層虛上，血指如今妙斲傍。聊復送君供覆瓿，未須傳到鄭公鄉。
襄陽賦秋日江梅菊花 陳造 
秋香冬艷各時宜，叵怪花神令出奇。金菊正含霜曉秀，江梅不待雪寒期。帽欹同伴龍山醉，詩到終嫌驛使遲。陶杜當時儻經目，定并東閤賦東籬。
次韻程帥二首  其一 陳造 
平時渭北與江東，文會賓筵幸許同。政使遲遲嗟去魯，未應咄咄遽書空。抄詩奚翅無瑕璧，會意俄乘在下風。更喜朝來賓鴈足，陽春封寄客塗中。
次韻程帥二首  其二 陳造 
從昔文章蓋代翁，言間有物自無同。娟妍徒玩花含露，灑落還驚月印空。底許賤工慙擢矢，信知妙斲有成風。古今一印元呈露，要在神融領會中。
次韻言懷 陳造 
房陵回首望淮東，物土人情未易同。比屋蜂懸人带癭，亂山㦸立勢凌空。汙鯫共饜川人食，簡樸仍存太古風。破我殘年七百日，盡拋詩卷酒盃中。
次韻記別程帥穀城旅夢 陳造 
金翹摇曳玉丁東，賓主依然醉笑同。舊事忽隨殘漏斷，新愁不逐曉雲空。挑燈旋拂穿帷雪，攬轡還禁逆帽風。回首夢魂飛到處，壺公窟宅五雲中。
梁教病起 陳造 
側聽長須得好音，笑譚已復替呻吟。逃知二豎今無地，仇想三彭亦就禽。定免带圍憂沈約，可須檄手待陳琳。尚須十日安岑寂，酒聖詩愁恐未禁。
上外朝山 陳造 
度隴凌坡冒百艱，今朝又上外朝山。當車狠石通人過，交道飛蘿要手攀。猿坐泬寥猶嘯詫，鴈驚巉絕故飛還。臨風却快塵埃眼，全楚山川指顧間。
過八疊山 陳造 
路入于平舒倦眼，襄陽佳處亦班班。燒香峴好思三峴，八疊山高似萬山。喜此經行無雨阻，向來遊覽坐天慳。山靈定笑貴野鶩，默遣歸求邦域間。
馬息山 陳造 
猿蹊鳥道且攀隮，暝靄頑蒼只尺迷。狠石忽開防地裂，屯雲不散訝天低。眼高欲了三千界，夢斷猶驚七百梯。回望故山真可指，杜鵑腸斷爲誰啼。
寄鄉中親友二首  其一 陳造 
棋酒遊從嘆離羣，酒床吟筆漫飛塵。潮乎可奈才力老，甫也尚爲南北人。安信不隨秋鴈到，流年倏復野梅新。南崗北阜憑高地，引首吳天幾愴神。
寄鄉中親友二首  其二 陳造 
坐衙隨分吏分行，退食還先藥探囊。已爲河魚廢詩酒，彊教籠鳥聽宮商。老猶苟祿寧良計，病悟休心是秘方。想見親朋遲歸楫，爲翁補漏斸空荒。